Pematuhan SOP norma baharu rakyat Terengganu belum memuaskan
Oleh NIK NUR IZZATUL HAZWANI NIK ADNAN

12 Mei 2021, 3:43 pm
KEMAMAN – Kadar pematuhan prosedur operasi standard (SOP) norma baharu dalam kalangan penduduk Terengganu masih belum memuaskan.
Ketua Polis Terengganu, Datuk Roslee Chik berkata, sikap segelintir rakyat negeri ini berkenaan tidak sepatutnya berlaku kerana penularan pandemik Covid-19 sudah berlarutan sejak lebih setahun lalu.
“Masyarakat Terengganu ini saya lihat mereka hanya mematuhi SOP memakai pelitup muka sahaja.
“SOP lain terutama penjarakan sosial kurang diikuti. Kadang-kala masuk ke kedai pun cincai sahaja, tak scan (imbas aplikasi) MySejahtera dan pemeriksaan suhu (badan),” katanya.
Terdahulu beliau ditemui selepas mengiringi Menteri Besar Terengganu, Datuk Seri Dr Ahmad Samsuri Mokhtar meninjau sekatan jalan raya (SJR) Perasing dekat sini semalam.
Beliau berkata, rakyat sepatutnya sudah biasa mempraktikkan SOP norma baharu yang bukanlah perkara baharu dalam kehidupan seharian sejak setahun lalu.

Sehubungan itu, Roslee memberitahu, pemantauan dan penguatkuasaan akan diperketat bagi memastikan penduduk negeri ini mematuhi SOP Perintah Kawalan Pergerakan (PKP) pada musim perayaan Aidilfitri ini.
Dalam perkembangan lain, beliau berkata, sebanyak 25 SJR telah didirikan di seluruh Terengganu melibatkan 373 anggota untuk mengawal pergerakan rentas daerah dan negeri.
“Setakat ini, pemeriksaan di SJR yang terletak di sempadan negeri mendapati kemasukan kenderaan dari luar Terengganu telah berjaya dikurangkan sebanyak 12 peratus berbanding 18,771 buah pada Jumaat lalu.
“Kita jangkakan kemasukan kenderaan ke negeri ini akan semakin berkurangan berikutan pelaksanaan Perintah Kawalan Pergerakan yang melarang aktiviti rentas negeri dan daerah,” katanya. – K! ONLINE


Rugi RM18,350 ditipu bomoh
Oleh ABDUL RASHID ABDUL RAHMAN

12 Mei 2021, 3:33 pm
KUANTAN – Seorang pemilik kedai kosmetik mengalami kerugian kira-kira RM18,350 selepas ditipu ‘ejen bomoh’ yang mahu membantunya melembutkan hati seorang individu untuk membayar hutang.
Ketua Jabatan Siasatan Jenayah Komersial Pahang, Superintendan Mohd. Wazir Mohd. Yusof berkata, kejadian bermula 16 April lalu apabila mangsa didatangi kenalannya dikenali Aini yang bertanyakan masalah mangsa sebelum mangsa menceritakan masalah hutangnya yang tidak dijelaskan.
“Setelah mendengar cerita daripada mangsa, suspek tawarkan diri menolong mencari ustaz yang dapat lembutkan hati Hamzah (penghutang) supaya membayar semula wang mangsa.
“Namun suspek memberitahu mangsa urusan tersebut perlu dibuat bayaran kepada ustaz dan mangsa membuat bayaran kepada suspek secara tunai sebanyak RM1,500 untuk dibayar kepada ustaz,” katanya di sini hari ini.
Katanya, selepas itu suspek sering datang ke kedai mangsa membawa makanan dan mangsa mengikut apa sahaja permintaan suspek termasuk menyerahkan barang kemas
dan duit kepadanya secara ansuran dengan jumlah keseluruhan RM18,350.
Tambahnya, suspek menyatakan mangsa akan menerima semula wang tersebut serta barang kemas selepas selesai upacara perubatan dan suspek beritahu wang mangsa ada bersama ustaz.

“Pengadu sudah berasa tidak sedap hati dan meminta semua barang dan wang yang telah diberikan dipulangkan semula dan suspek mula mengugut pengadu dengan menghantar gambar santau melalui WhatsApp kepada pengadu.
“Selepas daripada itu suspek sering mengugut pengadu dengan menyatakan boleh membuat santau kepada orang dengan menghantar gambar santau kepada mangsa,” katanya.
Ujarnya, mangsa yang berasa ditipu dan bimbang akan keselamatannya kemudian membuat laporan di Balai Polis Kuantan semalam dan siasatan dilakukan mengikut Seksyen 420 Kanun Keseksaan.
Sementara itu, beliau berkata polis berjaya menahan suspek yang merupakan seorang wanita berasal dari Sarawak dan seorang lelaki Pakistan semalam. – K! ONLINE


Sanggup tinggal 100 kotak mercun dalam kereta
Oleh YATIMIN ABDULLAH

12 Mei 2021, 3:28 pm
RANTAU PANJANG – Seorang lelaki melarikan diri dengan meninggalkan kereta jenis kereta jenis Produa Myvi dipandunya selepas kegiatan menyeludup 100 kotak pelbagai jenis mercun menggunakan kereta itu dapat dihidu anggota Pasukan Gerakan Am (PGA) petang semalam.
Pegawai Pemerintah PGA Batalion 7, Superintendan Azhari Nusi berkata, serbuan terhadap kereta itu dilakukan di Jalan Rantau Panjang-Pasir Mas di sini pada pukul 6 petang.
Katanya, anggota PGA menahan kereta itu selepas didapati ia dipandu dalam keadaan mencurigakan di lokasi tersebut.
“Anggota PGA terus menghampiri kereta itu sebelum pemandunya berhenti dan melarikan diri ke kawasan hutan berhampiran.
“Pemeriksaan lanjut ke atas kereta itu telah menjumpai 100 kotak mercun pelbagai jenis yang diletakkan di tempat duduk belakang,” katanya dalam satu kenyataan hari ini.
Menurut Azhari, siasatan mendapati nilai rampasan mercun termasuk kereta yang digunakan suspek dianggarkan berjumlah RM59,565.

Katanya, kesemua barangan rampasan dibawa Kompeni Taktikal Rantau Panjang di sini untuk tindakan lanjut.
Tambahnya, kes disiasat mengikut Seksyen 8 Akta Bahan Letupan 1957. – K! ONLINE


Semua orang dewasa di Nauru sudah divaksinasi
Oleh KOSMO!

12 Mei 2021, 3:39 pm
KOROR, PALAU – Negara kecil di Lautan Pasifik, Nauru meraikan kejayaan kerana melaksanakan kempen vaksinasi yang memecahkan rekod dunia dengan semua populasi dewasa negara itu sudah menerima suntikan dos pertama vaksin Covid-19.
Negara pulau terpencil itu merupakan antara segelintir kawasan di dunia yang masih bebas daripada jangkitan koronavirus.
Kerajaan Nauru berkata, kempen vaksinasi empat minggu tersebut berhasil di luar jangkaan.
Menurutnya, seramai 7,392 orang telah menerima dos pertama atau 108 peratus daripada anggaran populasi dewasanya termasuk warga asing.
“Jawatankuasa Bertindak Koronavirus Negara amat gembira dengan pencapaian rekod dunia ini dan mengucapkan terima kasih kepada semua orang di Nauru kerana memainkan peranan masing-masing dalam menjadikan Nauru bebas daripada Covid-19 dan selamat,” kata kerajaan dalam satu kenyataan.
Pengerusi jawatankuasa bertindak tersebut, Kieren Keke berkata, Nauru bernasib baik kerana mempunyai dos vaksin mencukupi untuk memvaksinasi seluruh penduduk dewasanya.

‘Namun, tiada ruang untuk berasa selesa dan kami akan meneruskan ujian saringan bagi memastikan pulau ini bebas virus.
“Risiko pelawat membawa masuk koronavirus ke Nauru tetap ada manakala perkembangan di Papua New Guinea, Fiji dan India baru-baru ini menunjukkan betapa cepat situasi boleh berubah,” katanya. – AFP


Panggilan percuma sempena hari raya
Oleh NUR SHARIEZA ISMAIL

12 Mei 2021, 3:13 pm
PUTRAJAYA – Syarikat-syarikat telekomunikasi tempatan sedia menawarkan kemudahan panggilan percuma kepada pelanggan di semua rangkaian dalam negara sempena perayaan Hari Raya Aidilfitri yang perlu disambut dalam suasana norma baharu tahun ini.
Menteri Komunikasi dan Multimedia , Datuk Saifuddin Abdullah berkata, kemudahan panggilan percuma itu mulai pukul 10 malam hari ini sehingga pukul 10 pagi pada keesokannya iaitu hari pertama Hari Raya Aidilfitri.
“Langkah ini diambil kerana prihatin dengan keadaan rakyat Malaysia yang terpaksa berhari raya dalam suasana norma baharu tahun ini dan dalam tempoh pelaksanaan Perintah Kawalan Pergerakan (PKP) di seluruh negara bagi mengekang penularan Covid-19,” katanya menerusi satu kenyataan di sini hari ini.
Beliau berkata, kemudahan yang digerakkan oleh Suruhanjaya Komunikasi dan Multimedia Malaysia (MCMC) itu dapat dinikmati semua pelanggan perkhidmatan syarikat telekomunikasi terdiri syarikat telekomunikasi Celcom, Digi, Maxis, REDtone, TM Unifi, TIME dotCom, Tune Talk, U Mobile, Yoodo dan YTL.
” Setiap penyedia perkhidmatan akan memberikan tawaran panggilan percuma ini tertakluk kepada terma dan syarat masing-masing.
“Para pelanggan dinasihati untuk menghubungi penyedia perkhidmatan masing-masing bagi sebarang pertanyaan tentang tawaran perkhidmatan ini,” katanya.

Saifuddin berharap kemudahan itu sedikit sebanyak dapat membantu rakyat Malaysia untuk terus saling berhubung dan mengeratkan silaturahim dengan keluarga tersayang serta rakan taulan walaupun aktiviti ziarah dan kunjung-mengunjungi tidak dibenarkan di bawah PKP yang berkuat kuasa mulai hari ini sehingga 7 Jun depan.
“Terima kasih kepada syarikat-syarikat telekomunikasi dan rakyat Malaysia yang memberikan kerjasama dalam pematuhan PKP kali ini demi mengekang jangkitan Covid-19,” katanya. -K! ONLINE


Tun Mahathir mohon maaf langgar SOP
Oleh MUHD AFIQ AL-HAFIZ MAT YUSOF

12 Mei 2021, 3:25 pm
PETALING JAYA – Bekas Perdana Menteri, Tun Dr. Mahathir Mohamad memohon maaf atas kesalahan melanggar prosedur operasi standard (SOP) kerana tidak mengambil suhu badan ketika memenuhi program sumbangan di sebuah surau di Langkawi pada Sabtu lalu.
Beliau dalam satu kenyataan berkata, pada Sabtu lalu beliau telah pulang ke Langkawi untuk memenuhi beberapa program untuk menyampaikan sumbangan bulan Ramadan serta Aidilfitri di kawasan Parlimennya.
“Antaranya, sumbangan raya kepada penduduk di Surau Tsunami Batu Arang, Kuala Teriang, Kuah.
“Saya dimaklumkan pada acara tersebut, saya telah melanggar SOP dengan tidak mengambil suhu badan apabila masuk ke surau tersebut,” katanya dalam satu kenyataan di sini hari ini.
Tambahnya, tindakan tersebut merupakan satu kesalahan dan ia tidak seharusnya berlaku.
“Saya meminta maaf kerana tidak mematuhi SOP dan saya akan menerima tindakan mengikut undang-undang berkaitan.

“Covid-19 adalah wabak yang serius dan penyakit ini tidak mengenali sesiapa mahupun sempadan kawasan. SOP harus dipatuhi tidak kira oleh sesiapa kerana ini dapat membantu membendung merebaknya penyakit ini,” jelasnya.
Terdahulu, tular sebuah video berdurasi dua minit 29 saat di media sosial yang memaparkan bekas perdana menteri itu melanggar kesalahan SOP ketika menghadiri program sumbangan di Langkawi.
Menerusi video berkenaan, Mahathir gagal mengimbas suhu dan MySejahtera ketika memasuki kawasan surau tersebut walaupun disediakan alat pengimbas suhu dan juga kod imbasan MySejahtera. – K! ONLINE.


6,150 tan sampah di Kota Bharu sepanjang Syawal
Oleh ROSLIZA MOHAMED

12 Mei 2021, 3:19 pm
KOTA BHARU – Majlis Perbandaran Kota Bharu Bandar Raya Islam (MPKB-BRI) menjangkakan sebanyak 6,150 tan kutipan sampah di Kota Bharu dalam tempoh sebulan sambutan Hari Raya Aidilfitri tahun ini.
Yang Dipertua MPKB-BRI, Tuan Zainal Abidin Tuan Yusuf berkata, dengan jumlah itu, pihaknya turut menjangkakan sebanyak 205 tan kutipan sampah sehari ekoran penduduk di daerah ini beraya dalam tempoh Perintah Kawalan Pergerakan (PKP).
Katanya, jangkaan itu kemungkinan berlaku berdasarkan data dan jumlah kutipan sampah pada tahun lalu.
“Sepanjang bulan Syawal tahun lalu, kutipan sampah sebanyak 5,897 tan dalam tempoh sebulan atau 203 tan sehari direkodkan. Bagi tahun 2019 pula sebanyak 6,627 tan sebulan atau 214 tan sehari.
“Sehubungan itu, kita menjangkakan kutipan sampah tahun ini lebih sedikit berbanding tahun lalu kerana sudah dua tahun kita beraya dalam tempoh PKP,” katanya ketika dihubungi Kosmo! hari ini.
Menurut Tuan Zainal Abidin, kutipan sampah pada musim perayaan dalam PKP sebenarnya lebih rendah jika dibandingkan dengan kutipan pada hari biasa.

Katanya, setakat ini, purata kutipan sampah pada hari biasa adalah dianggarkan sebanyak 250 hingga 350 tan sehari.
“Sempena musim perayaan Aidilfitri, kutipan sampah di kawasan Zon A Kota Bharu diuruskan oleh Syarikat Alam Flora. Bagi Zon B dan Zon D pula diuruskan oleh MPKB-BRI.
“Bagi kutipan di Zon C diuruskan oleh Syarikat Technology Enterprise Sdn. Bhd. Kutipan sampah di daerah ini dilakukan seperti biasa iaitu dua kali setiap hari kecuali pada 1 Syawal,” katanya.


Polis bongkar kilang proses arak tiruan
Oleh KHAIRUL MOHD. ALI

12 Mei 2021, 3:06 pm
JOHOR BAHRU – Polis berjaya membongkar satu sindiket pemprosesan arak tiruan dalam satu serbuan yang dijalankan di sebuah kilang di Jalan Idaman 1/10, Taman Desa Idaman, Senai di sini, kelmarin.
Pengarah Jabatan Keselamatan Dalam Negeri dan Ketenteraman Awam Polis Diraja Malaysia, Datuk Seri Abd. Rahim Jaafar berkata, serbuan itu dijalankan pihaknya pada pukul 6.10 pagi.
Katanya, serbuan berkenaan dibuat menerusi Op Kontraban yang dijalankan sepasukan pegawai dan anggota dari Batalion 5 Pasukan Gerakan Am (PGA) dan Ibu Pejabat Polis Daerah Kulai.
“Dalam serbuan tersebut, polis menahan dua suspek yang merupakan pekerja, masing-masing seorang lelaki warga tempatan berusia 25 tahun dan seorang lelaki warga Myanmar berusia 35 tahun.
“Polis turut merampas 93 tong drum berisi 18,600 liter cecair arak tiruan, 17 gelen (340 liter) pati campuran arak dan 5,419 botol (4,138.84 liter) arak.
“Turut dirampas, sebuah kenderaan jenis Toyota Hiace, lima pam air, beberapa gulung pelekat Kastam palsu dan dua mesin gerudi. Kesemua rampasan bernilai RM9.55 juta,” katanya pada sidang akhbar yang diadakan di kilang berkenaan di sini hari ini.

Tambah Abd. Rahim, sindiket berkenaan dipercayai sudah beroperasi sejak tiga tahun lalu dengan menyewa premis berkenaan manakala produk yang dihasilkan dijual ke seluruh negeri ini.
Jelasnya lagi, sejak 1 Januari hingga 10 Mei tahun ini, Briged Tengah PGA telah menjalankan sebanyak 52 serbuan Op Kontraban di sekitar Johor, Melaka, Negeri Sembilan, Selangor dan Kuala Lumpur.
“Dalam kesemua operasi itu, seramai 118 suspek berusia antara 23 hingga 64 tahun telah ditahan dengan rampasan keseluruhan bernilai lebih RM27 juta,” ujarnya. – K! ONLINE


Gempa bumi di Kundasang
13 Mei 2021, 9:53 pm
PETALING JAYA – Gempa bumi lemah berukuran 2.7 pada skala Richter dilaporkan melanda Kundasang, Sabah pada pukul 8.42 malam sebentar tadi.
Jabatan Meteorologi Malaysia (MetMalaysia) menerusi satu hantaran di Facebooknya memaklumkan gempa bumi itu berlaku 13 kilometer (km) barat dari Ranau, Sabah.
“Gempa bumi lemah yang berlaku pada kedalaman 10 km itu menyebabkan gegaran dirasai di sekitar kawasan Kundasang dan Ranau.
“Bencana alam itu tidak menyebabkan ancaman tsunami kepada Malaysia,” katanya. – K! ONLINE


Kelantan sumbang RM100,000 kepada Palestin
Oleh MUHAMMAD AYMAN GHAFFA

13 Mei 2021, 5:27 pm
KOTA BHARU – Kerajaan negeri Kelantan menyumbangkan dana sebanyak RM100,000 sebagai tanda sokongan perjuangan membebaskan bumi Palestin daripada cengkaman Zionis melalui Tabung Serambi Mekah.
Menteri Besar Kelantan, Datuk Ahmae Yakob berkata, sumbangan tersebut akan disampaikan secara terus kepada umat Islam di Palestin yang memerlukan bantuan kewangan ketika ini.
“Saya mengikuti perkembangan secara dekat situasi yang dihadapi rakyat Palestin. Perjuangan mereka sudah tentu memerlukan doa dan munajat umat Islam dari seluruh pelusuk dunia.
“Perjuangan rakyat Palestin juga wajib disusuli dengan infak dan sumbangan daripada kita semua,” katanya dalam satu kenyataan hari ini.
Menurut Ahmad, perlakuan rejim Zionis bukan sahaja satu tindakan zalim dan tidak berperikemanusiaan malah telah melanggari prinsip serta mencabuli dasar hak asasi manusia.
Katanya, orang ramai yang ingin menyalurkan sumbangan kepada saudara Islam di Palestin boleh berbuat demikian menerusi akaun Bank Islam Tabung Serambi Mekah 03018010080024 dan hantarkan maklumat melalui WhatApps kepada Mohd. Roshdi Ismail di talia 013-901 5602.

Tambah Ahmad, sumbangan itu dibuka selama tujuh hari mulai hari ini sehingga 19 Mei dan semoga ia dapat meringankan lagi beban saudara di Palestin ketika ini.
Selain itu, beliau sendiri turut berhasrat untuk memberi sumbangan peribadi sebanyak RM10,000 melalui Tabung Serambi Mekah tersebut. – K! ONLINE


Daerah di China larang parti hari jadi
Oleh KOSMO!

13 Mei 2021, 4:30 pm
BEIJING – Sebuah daerah di barat daya China melarang parti hari jadi dan majlis keraian lain susulan arahan pemerintah pusat supaya lebih berjimat cermat.
Ia juga melaksanakan undang-undang baharu untuk majlis perkahwinan dan pengebumian termasuk larangan hadiah wang tunai melebihi 200 yuan (RM128).
Peraturan di daerah Funing itu membabitkan semua anggota Parti Komunis, kakitangan awam dan ketua organisasi kampung.
Sudah menjadi tradisi masyarakat Cina untuk memberikan wang tunai sebagai hadiah pada majlis keraian.
Bagaimanapun, hadiah itu juga digunakan sebagai rasuah untuk mempengaruhi tuan rumah.
Ini bukan kali pertama Parti Komunis membanteras gejala tidak sihat dalam kalangan anggotanya.

Pada 2015, mereka dilarang daripada makan dan minum secara mewah, menyertai kelab golf atau kelab persendirian sebagai sebahagian daripada usaha membendung rasuah.
Bagaimanapun, China sudah bertahun-tahun menggesa rakyatnya supaya mengdakan majlis perkahwinan yang ringkas dan sederhana.
Pemerintah China mengecam cara hidup bermewah dan membazir. – AFP


Ramai tidak pakai pelitup muka ditahan
13 Mei 2021, 5:52 pm
PETALING JAYA – Seramai 440 individu ditahan atas kesalahan ingkar arahan prosedur operasi standard (SOP) semalam.
Menteri Kanan (Keselamatan), Datuk Seri Ismail Sabri Yaakob berkata, seramai 435 individu dikompaun manakala lima lagi direman.
“Antara kesalahan yang direkodkan ialah gagal merekod butiran diri atau daftar masuk premis (185) dan tidak memakai pelitup muka (138).
“Kesalahan lain pula adalah, tiada penjarakan fizikal (15) manakala lain-lain kesalahan (102),” katanya dalam satu kenyataan di sini hari ini.
Jelasnya, Task Force Operasi Pematuhan yang diketuai oleh Polis Diraja Malaysia (PDRM) telah membuat 66,242 pemeriksaan semalam bagi memantau dan menguatkuasakan pematuhan SOP Perintah Kawalan Pergerakan (PKP) di seluruh negara.
Dalam pada itu, katanya, Operasi Benteng menyaksikan pihak berkuasa merampas dua buah kenderaan darat semalam. – K! ONLINE


Tiga sekeluarga cedera kemalangan
Oleh JAMLIAH ABDULLAH

13 Mei 2021, 5:42 pm
ALOR SETAR – Tiga sekeluarga cedera apabila kereta dinaiki mereka terlibat kemalangan dengan sebuah kereta di Jalan Hutan Kampung di sini hari ini.
Dalam kejadian kira-kira pukul 2.30 petang itu, mangsa terdiri daripada seorang lelaki berusia 30 tahun dan dua ahli keluarga berusia 29 dan tujuh tahun.
Dua lagi mangsa berusia lima dan dua tahun tidak mengalami sebarang kecederaan.
Penolong Pengarah Bahagian Operasi Kebombaan dan Penyelamat Jabatan Bomba dan Penyelamat Malaysia Kedah, Mohamadul Ehsan Mohd. Zain berkata, pihaknya menerima panggilan berhubung kejadian pada pukul 2.48 petang.
Katanya, sembilan anggota dari Balai Bomba dan Penyelamat Alor Setar kemudian bergegas ke lokasi kejadian.
“Setiba di lokasi kejadian didapati tiga daripada lima anggota keluarga yang menaiki kenderaan jenis Proton Gen-2 mengalami kecederaan akibat kemalangan itu, sementara dua lagi yang berusia lima dan dua tahun tidak mengalami apa-apa kecederaan.

“Seorang wanita berusia 28 tahun yang memandu kereta jenis Perodua Myvi tidak mengalami apa-apa kecederaan,” katanya di sini hari ini.
Tambahnya, tiada mangsa yang tersepit dan berjaya keluar sendiri dari kereta terbabit dengan bantuan orang awam.
“Semua mangsa yang cedera dibawa ke Hospital Sultanah Bahiyah di sini untuk menerima rawatan lanjut,” katanya. – K! ONLINE


Bekas ratu cantik Myanmar angkat senjata perangi Tatmadaw
Oleh KOSMO!

13 Mei 2021, 5:20 pm
NAYPYITAW, MYANMAR – Seorang bekas ratu cantik Myanmar yang lantang mengutuk kekejaman junta tentera memuat naik gambarnya lengkap berseragam dan memikul senjata, lapor laman berita Thaiger hari ini.
Htar Htet Htet, 32, berbuat demikian sebagai bukti sokongannya terhadap gerila yang berjuang melawan tentera Myanmar atau dikenali sebagai Tatmadaw.
Dia yang pernah mewakili Myanmar dalam pertandingan Ratu Cantik Antarabangsa di Thailand pada tahun 2013 berkata, masanya kini telah tiba untuk rakyat melawan kembali.
“Sama ada menggunakan senjata, pen, papan kekunci atau mendermakan wang kepada gerakan pro-demokrasi, setiap orang hendaklah melakukan apa yang termampu untuk menjayakan revolusi.
“Saya akan melawan sedaya yang termampu. Saya bersedia untuk memberikan segalanya. Saya juga bersedia untuk membayar dengan nyawa,” tulisnya di Facebook.
Konflik di Myanmar meruncing apabila pihak tentera melakukan rampasan kuasa pada 1 Februari lepas, dan menahan pemimpin awam, Aung San Suu Kyi.

Sejak itu, kira-kira 750 penduduk telah dibunuh oleh anggota keselamatan dalam beberapa siri tunjuk perasaan yang dilakukan penduduk negara itu bagi melawan tindakan kekerasan yang dikenakan ke atas mereka. – Agensi


Pesakit Covid-19 mahu beraya, mohon kuarantin di rumah
Oleh ROHANA MOHD. NAWI

13 Mei 2021, 4:34 pm
KOTA BHARU – Pesakit Covid-19 tetap tidak dibenarkan pulang ke rumah untuk menyambut Hari Raya Aidilfitri meskipun sudah seminggu menjalani tempoh kuarantin di Pusat Kuarantin dan
Rawatan Covid-19 (PKRC).
Pengarah PKRC Kelantan, Dr. Mohd Azman Yacob berkata, beliau mengakui ramai pesakit atau keluarga mereka menghubunginya dan meminta izin agar diberi kebenaran untuk pulang ke rumah.
Katanya, mereka merayu agar dapat menjalani perintah kuarantin di rumah sekali gus dapat meraikan sambutan Hari Raya Aidilfitri.
“Kita sudah membuat keputusan untuk tetap tidak membenarkan pesakit yang berada di PKRC pulang ke rumah sehingga tempoh kuarantin mereka tamat.
“Kita juga bimbang sekiranya menjalani kuarantin di rumah, mereka tidak mengikut prosedur operasi standard (SOP) yang dikhuatiri menjangkiti ahli keluarga yang lain,” katanya.
Beliau berkata demikian ketika ditemui pemberita selepas melawat PKRC Pusat Tarbiah Islamiah Kelantan (Putik) di Pengkalan Chepa di sini hari ini.

PKRC Putik mula beroperasi pada 6 Januari lalu dan kini menempatkan seramai 196 pesakit Covid-19 termasuk kanak-kanak. -K! ONLINE


Kes terus meningkat 4,855 hari ini
Oleh NOR IDAYU BOSRO

13 Mei 2021, 6:01 pm
PUTRAJAYA – Kes Covid-19 baharu hari ini terus meningkat ke angka 4,855 menjadikan jumlah kes positif keseluruhan kini 458,077 kes.
Pada masa sama, pesakit sedang dirawat dan diasingkan juga terus meningkat dengan 41,582 kes manakala, sebanyak 481 pesakit positif sedang dirawat di Unit Rawatan Rapi manakala, 247 pesakit memerlukan bantuan alat pernafasan.
Ketua Pengarah Kesihatan, Tan Sri Dr. Noor Hisham Abdullah berkata, Selangor kekal merekodkan angka tertinggi dengan 1,783 kes diikuti oleh Kuala Lumpur sebanyak 521 kes dan Johor sebanyak 467 kes.
“Seterusnya ialah Sarawak (395 kes), Pulau Pinang (395 kes), Kelantan (339 kes), Perak (302 kes), Kedah (193 kes), Terengganu (148), Negeri Sembilan (100), Melaka (67 kes), Sabah (76 kes) dan Pahang (50 kes).
“Putrajaya pula dengan sembilan kes, Labuan (empat kes) dan  Perlis pula tiada kes baharu,” katanya dalam kenyataan akhbar di sini hari ini.
Sementara itu, terdapat 27 kes kematian melibatkan lapan kes di Selangor, lima kes di Johor, tiga kes di Kelantan, masing-masing dua (2) di Sabah, Kuala Lumpur, Sarawak dan Pulau Pinang serta masing-masing satu kes di Perak, Pahang dan Labuan. -K! ONLINE


Bersatu menentang kekejaman rejim Zionis
13 Mei 2021, 5:38 pm
PETALING JAYA – Semua pihak harus bersatu mengambil tindakan tegas dan bertindak menghentikan kekejaman yang dilakukan oleh rejim Zionis ke atas bumi Palestin.
Menteri Kanan (Pertahanan), Datuk Seri Ismail Sabri Yaakob berkata, pihaknya menyeru semua pihak dalam Pertubuhan Kerjasama Islam (OIC), Liga Arab, Pertubuhan Bangsa-Bangsa Bersatu (PBB) dan seluruh dunia Islam serta badan antarabangsa yang lain bersatu menghentikan kekejaman itu.
“Saya juga menyeru seluruh umat Islam khususnya di bumi Malaysia, marilah kita bermunajat kepada Allah S.W.T, untuk kesejahteraan umat Islam di sana dan bersama-sama meneruskan bantahan sebagai solidariti kepada saudara kita di bumi Al-Quds.
“Isu Palestin adalah melangkaui isu umat Islam dan ini merupakan isu kemanusiaan sejagat yang perlu diberi perhatian dunia. Kesengsaraan dan penderitaan umat Islam di bumi Palestin perlu dihentikan,” katanya dalam satu kenyataan di sini hari ini.
Tambahnya lagi, beliau mengutuk sekeras-kerasnya serangan tanpa perikemanusiaan rejim Zionis ke atas bumi Palestin khususnya di Masjid Al-Aqsa yang dibuat beberapa hari menjelang 1 Syawal.
“Ini bukan kali pertama Israel menyerang Palestin ketika umat Islam berada dalam fasa terakhir Ramadan dan sedang bersiap bagi menyambut ketibaan Aidilfitri.

“Pencerobohan ataupun serangan tentera Israel ke atas Palestin bukan saja tidak berperikemanusiaan, malah mencabuli hak rakyat Palestin yang akhirnya menyaksikan banyak nyawa tidak berdosa termasuklah kanak-kanak menjadi korban,” ujarnya. – K! ONLINE


Mayat remaja perempuan ditemui dalam kebun getah
Oleh MOHD. RAFIE AZIMI

13 Mei 2021, 9:37 pm
ALOR SETAR – Mayat seorang remaja perempuan berusia 17 tahun dipercayai dibunuh ditemui di tepi jalan dalam kawasan kebun getah di Pokok Pauh Dalam, Pokok Sena di sini kelmarin.
Ketua Polis Daerah Kota Setar, Asisten Komisioner Ahmad Shukri Mat Akhir berkata, anggota dari Balai Polis Pokok Sena menerima panggilan telefon daripada orang awam berhubung penemuan satu mayat dipercayai wanita kira-kira pukul 7.45 malam, kelmarin.
Katanya, terdapat kesan kecederaan iaitu lubang pada paha hadapan bahagian kanan berukuran 1.5 sentimeter.
“Mayat mangsa kemudian dibawa ke Hospital Sultanah Bahiyah di sini dan pengecaman si mati telah dilakukan oleh ibu mangsa pada pukul 11 pagi semalam.
“Pengecaman positif berdasarkan tubuh badan dan rupa serta rambut si mati,” katanya di sini hari ini.
Menurut Ahmad Shukri, siasatan lanjut yang dilakukan membawa kepada penahanan lima lelaki dan tiga perempuan berusia antara 13 hingga 33 tahun pada pukul 5 petang, semalam.

“Hasil soal siasat awal kesemua suspek mengakui bersama si mati dalam satu ‘private party’ yang dipercayai diadakan pada malam Ahad lalu hingga keesokan pagi,” ujarnya.
Menurutnya, polis seterusnya membuat tangkapan kedua membabitkan seorang lelaki berusia 27 tahun di Taman Derga Jaya di sini kira-kira pukul 11.15 malam, hari yang sama.
“Suspek juga mengaku terlibat dalam ‘private party’ yang dihadiri oleh si mati,” katanya.
Tambahnya, kesemua suspek termasuk seorang positif dadah jenis ketamin direman selama enam hari sehingga 18 Mei ini.
“Kes disiasat di bawah Seksyen 302 Kanun Keseksaan kerana membunuh,” katanya.
Proses bedah siasat ke atas mangsa akan dilakukan pada pukul 8.30 pagi esok. – K! ONLINE


Fasiliti kesihatan di Pahang belum cecah tahap maksimum
Oleh NIK SUKRY RAMLI

13 Mei 2021, 4:06 pm
KUANTAN – Kerajaan negeri memberi jaminan semua kemudahan kesihatan di Pahang masih mempunyai kemampuan untuk menangani peningkatan kes Covid-19 yang dilaporkan sejak minggu lalu.
Menteri Besar, Datuk Seri Wan Rosdy Wan Ismail berkata, setakat ini kapasiti katil di semua hospital di Pahang mencukupi dan belum mencapai tahap maksimum.
“Semua kemudahan kesihatan, termasuk katil bagi menempatkan kes Covid-19 tidak berdepan masalah dan petugas kesihatan juga sedang melakukan yang terbaik bagi memastikan setiap kes dapat dikendalikan sebaik mungkin.
“Sekarang ini semuanya masih dalam kawalan dan inilah pentingnya kita melaksanakan Perintah Kawalan Pergerakan (PKP) kerana ia bertujuan untuk mengawal keadaan daripada berlaku situasi tidak terkawal.
“Memang masih ada segelintir yang tidak mematuhi prosedur operasi standard (SOP) ditetapkan, cuma kita harap apabila PKP dikuatkuasakan, mereka ini lebih peka dan tidak lagi bebas bergerak hingga menyukarkan usaha untuk memutuskan rangkaian wabak (Covid-19) di Pahang,” katanya selepas melakukan tinjauan di sekatan jalan raya di Jalan Tanjung Lumpur, dekat sini, hari ini.
Yang turut hadir Ketua Polis Pahang, Datuk Seri Abd Jalil Hassan; Setiausaha Kerajaan negeri, Datuk Seri Dr Sallehuddin Ishak dan Ketua Polis Daerah Kuantan, Asisten Komisioner Mohamad Noor Yusof Ali.

Sehingga semalam, Pahang merekodkan 63 kes positif baharu membabitkan 18 kes dari Kluster Tanah Putih; dua kes Kluster Mahkota Height; satu kes Kluster Indera Mahkota 2; sebanyak 29 kes hasil saringan kontak rapat; lapan kes saringan bergejala; empat kes saringan bersasar dari kawasan dikenakan Perintah Kawalan Pergerakan Diperketatkan (PKPD) dan satu kes saringan pekerjaan.
Sementara itu, mengulas mengenai rungutan orang awam mengenai lokasi sekatan jalan raya dilakukan Polis Diraja Malaysia (PDRM) di Pahang, Wan Rosdy berkata, pemilihan setiap lokasi bagi mengadakan sekatan jalan raya dibuat selepas kajian teliti dilakukan PDRM.
“Lokasi sekatan jalan raya ini diputuskan selepas kajian dibuat, memang tidak dinafikan apabila ada sekatan jalan raya, pergerakan orang ramai sedikit terganggu dan inilah tujuan utama kita buat PKP, untuk mengurangkan pergerakan orang ramai.
“Kalau tidak ada sekatan jalan raya dan semua bebas ke sana ke sini, maknanya kita tidak akan berjaya mengurangkan risiko penularan wabak Covid-19 dan akhirnya menyusahkan semua pihak.
“Saya fikir semua ini (sekatan jalan raya) hanyalah bersifat sementara dan apabila kita sudah berjaya mengawal (penyebaran) wabak Covid-19, sudah pasti kita akan dapat bergerak dengan lebih selesa dan selamat,”ujarnya. -K! ONLINE


Ketua Editor, Editor Meja Mandarin RTM diberi surat tunjuk sebab
13 Mei 2021, 4:29 pm
PETALING JAYA – Ketua Editor Berita Mandarin dan Editor Meja Mandarin Radio Televisyen Malaysia (RTM) diberikan surat tunjuk sebab selepas satu laporan berita merujuk kumpulan pro-Palestin, Hamas sebagai ‘radikal’.
Menteri Komunikasi dan Multimedia, Datuk Saifuddin Abdullah mengesahkan perkara tersebut setelah mereka selesai memberi penjelasan dan laporan lengkap berhubung isu itu.
Katanya, siasatan akan dijalankan selepas laporan berita berbahasa Mandarin oleh TV2 RTM itu tular di media sosial.
“Pada 12 Mei lalu, satu laporan berita berkaitan penggunaan istilah ‘radikal’ merujuk kepada Hamas dalam serangan udara Israel terhadap Palestin tular di media sosial.
“Susulan daripada itu, saya telah mengarahkan siasatan dijalankan bagi tindakan lanjut diambil oleh pihak pengurusan Jabatan Penyiaran Malaysia,” katanya dalam satu kenyataan di sini hari ini.
Jelasnya, bagaimanapun RTM telah melakukan pemohonan maaf secara terbuka dalam siaran berita pada hari yang sama.

“Permohonan maaf secara terbuka dalam siaran berita untuk pembetulan telah disiarkan dalam Berita Tengah Hari pada pukul 1.00 tengah hari dan Berita Mandarin pada pukul 7 malam, pada hari yang sama,” ujarnya.
Tambahnya lagi, Seksyen Berita dan Hal Ehwal Semasa diminta mengkaji prosedur operasi standard (SOP) tugasan bilik berita agar tidak lagi berlaku kesilapan seperti ini pada masa hadapan.
Terdahulu, tular satu laporan siaran berita yang menggunakan perkataan mandarin berbunyi Jījìn zǔzhī (激进组织), bermaksud pertubuhan radikal. – K! ONLINE


4,725 permohonan rentas negeri, daerah ditolak
Oleh NUR ANATI JUHARI

13 Mei 2021, 3:07 pm
ALOR SETAR – Polis Kota Setar menerima sebanyak 11,561 permohonan rentas negeri dan daerah sepanjang tempoh Perintah Kawalan Pergerakan (PKP) 3.0 sejak dilaksanakan pada 1 Mei lalu.
Ketua Polis Daerah Kota Setar, Asisten Komisioner Ahmad Shukri Mat Akhir berkata, jumlah permohonan tersebut yang diluluskan sebanyak 6,836 manakala permohonan yang ditolak pula 4,725.
Menurutnya, kebanyakan permohonan tersebut ditolak kerana alasan yang diberikan tidak munasabah dan tidak mematuhi arahan dikeluarkan Majlis Keselamatan Negara (MKN).
“Kebanyakan alasan yang diberikan oleh pemohon bukan sesuatu yang kritikal seperti yang ditetapkan,” katanya.
Beliau berkata demikian kepada pemberita selepas mengadakan lawatan di sekatan jalan raya (SJR) Op Covid-19 sempena sambutan Hari Raya Aidilfitri di Plaza Tol Alor Setar Utara di sini hari ini.
Ahmad Shukri juga melawat SJR di Plaza Tol Alor Setar Selatan dan SJR Kota Sarang Semut di sini.

Bagaimanapun, beliau memberitahu, polis tidak mengeluarkan kompaun kepada pengguna jalan raya dalam tempoh PKP itu.
Katanya, sebanyak 287 kenderaan pula diarah berpatah balik kerana tidak mempunyai surat kebenaran rentas daerah daripada polis.
“Dalam tempoh tersebut, tiada kes cubaan rentas negeri dikesan atau diarah berpatah balik,” katanya.
Tambahnya, polis tidak melakukan sekatan atau penutupan jalan-jalan tikus sebaliknya membuat rondaan dan ‘snap check’ bagi mengesan individu yang cuba merentas daerah dan negeri.
Pada masa sama, beliau memberitahu, polis juga akan melakukan pemantauan dari rumah ke rumah pada hari raya ini.
“Pasukan pemantau melakukan tugasan tersebut untuk memastikan tidak ada mereka yang terlepas pemeriksaan di SJR dan beraya bersama keluarga,” ujarnya. – K! ONLINE


Rebut anak pagi Syawal, lelaki bunuh bekas abang ipar
Oleh KOSMO!

13 Mei 2021, 3:02 pm
JASIN – Seorang lelaki maut selepas ditikam oleh bekas adik ipar yang mengamuk ingin mengambil dua orang anak perempuannya di Jalan Berangan Enam, Umbai di sini, pagi tadi.
Dalam kejadian kira-kira 7.30 pagi itu, suspek berusia 32 tahun yang mempunyai rekod lampau dadah bertindak melarikan diri selepas kejadian dan masih diburu pihak polis.
Ketua Jabatan Siasatan Jenayah Melaka, Asisten Komisioner Mohd. Sukri Kaman berkata, mangsa berusia 36 tahun yang bekerja sebagai ejen penapis air disahkan meninggal dunia di Hospital Melaka akibat kecederaan ditikam di bahagian rusuk kanan.
Mohd. Sukri Kaman
“Pihak polis menerima laporan pada pukul 7.46 pagi tadi mengenai suspek seorang lelaki Melayu berusia 36 tahun telah datang ke rumah bekas isterinya dalam keadaan mengamuk ingin mengambil dua orang anak perempuan berusia tujuh dan 10 tahun.
“Suspek dipercayai turut membawa pisau sepanjang anggaran enam inci. Suspek kemudian cuba ditenangkan oleh bekas abang iparnya, namun berlaku pergelutan sehingga mangsa ditikam di bahagian rusuk kanan oleh suspek,” katanya ketika ditemui di lokasi kejadian.
Mengulas lanjut, beliau memberitahu, difahamkan suspek bercerai dengan isterinya berusia 32 tahun pada Januari lalu dan kedua-dua anak perempuannya di jaga oleh wanita berkenaan.

“Sewaktu kejadian bekas isteri dan ahli keluarga yang lain termasuk anak-anak berada di dalam bilik dan tidak menyaksi tragedi tersebut kerana terlalu takut.
“Selepas menikam abang iparnya, suspek bertindak melarikan diri bersama-sama senjata dibawa dan polis sedang giat mengesannya,” katanya.
Tambahnya, hasil semakan lanjut, suspek mempunyai satu rekod lampau membabitkan dadah.
Katanya, kes disiasat mengikut Seksyen 302 Kanun Keseksaan kerana membunuh. -K! ONLINE


Covid-19 hidup dalam zakar 6 bulan, boleh sebabkan mati pucuk
Oleh KOSMO!

13 Mei 2021, 3:00 pm
MIAMI – Virus Covid-19 boleh hidup dalam  zakar lelaki selama enam bulan selepas seseorang mendapat jangkitan sekali gus meningkatkan risiko mati pucuk, demikian menurut pakar-pakar dalam kajian terbaharu.
Menurut  akhbar The Sun semalam, virus itu diketahui menyerang paru-paru pesakit dan menyebabkan penyempitan saluran darah.
Keadaan itu dikenali sebagai disfungsi endotel di mana  saluran darah mengecil dan  gagal berfungsi  secara normal.
Tisu yang dibekalkan oleh saluran darah boleh mengalami kerosakan manakala pakar- pakar di Miami  mendakwa, kerosakan tersebut  bukan hanya berlaku pada paru-paru.
Pengarang kajian yang juga Pengarah Program Urologi Reproduktif Sekolah Miller di Miami, Ranjith Ramasamy berkata, kumpulan penyelidiknya menunjukkan bahawa Covid-19 menyebabkan disfungsi edotel dalam sistem organ di luar paru-paru dan buah pinggang.
“Disfungsi endotel dikesan akibat jangkitan Covid-19 yang menyerang sel endotel dan mempengaruhi banyak organ, termasuk zakar,” kata Ramasamy.

Pakar-pakar telah mengkaji sampel tisu  dua lelaki dengan sejarah Covid-19 dan dua lelaki yang tidak mempunyai virus.
Salah seorang lelaki yang mempunyai virus itu dimasukkan ke hospital dan yang lain mengalami gejala ringan.
Pesakit berusia 65 dan 71 tahun dan masinh-masing telah dijangkiti virus Covid-19  hampir enam serta lapan bulan sebelum kajian dijalankan.
Kedua-duanya dilaporkan mempunyai masalah serius untuk mendapatkan ereksi.
Pakar-pakar  mendapati virus itu masih ada di tisu kedua-dua lelaki yang telah dijangkiti dan mereka mempunyai bukti disfungsi endotel manakala  fungsi ereksi zakar kedua-dua lelaki yang tidak dijangkiti adalah normal.
“Lelaki yang mengalami jangkitan Covid-19 perlu sedar bahawa disfungsi ereksi boleh menjadi kesan sampingan buruk akibat virus dan mereka perlu menemui doktor jika mengalami gejala kegagalan ereksi zakar,” tegas Ramasamy.
Kajian ini juga boleh menjadi langkah pertama untuk memahami kemungkinan kesan virus terhadap kesuburan lelaki dan adakah Covid-19 dapat menular secara seksual.
Tahun lalu, pakar-pakarn  memberi amaran terdapat lonjakan pada bilangan  lelaki yang menderita mati pucuk  semasa penularan pandemik Covid-19.
Namun, ketika itu mereka beranggapan  ia mungkin disebabkan oleh tekanan perintah berkurung. – Agensi


Had laju di Sepanyol 30 kilometer sejam
Oleh KOSMO!

13 Mei 2021, 12:58 pm
MADRID –  Kerajaan Sepanyol menguatkuasakan peraturan had laju maksimum 30 kilometer sejam di jalan-jalan di kawasan bandar, di seluruh negara itu minggu ini.
Menurut anggaran pihak berkuasa trafik nasional, peraturan baharu itu melibatkan antara 60 hingga 70 peratus jalan raya di Sepanyol.
Langkah tersebut dilaksanakan selepas satu dekri diraja mengenainya diluluskan oleh kerajaan pusat di Sepanyol pada November tahun lalu.
Ia melibatkan jalan raya dua lorong arah kedua-dua hala.
Jalan yang mempunyai kaki lima pada ketinggian sama akan mempunyai had laju 20 kilometer sejam sahaja.
Kelajuan untuk jalan raya yang mempunyai dua atau lebih lorong pada satu hala pula ditetapkan sebanyak 50 kilometer sejam.

Langkah drastik itu dilaksanakan bagi mengurangkan bilangan dan kematian akibat kemalangan jalan raya di Sepanyol. – Agensi


Tema ‘navy blue’ warna raya PKP 3.0
Oleh SITI AMINAH MOHD YUSOF

13 Mei 2021, 3:30 pm
PETALING JAYA – Tema biru kelasi atau lebih dikenali sebagai navy blue dilihat menjadi warna pilihan Aidilfitri yang sekali lagi disambut dalam suasana Perintah Kawalan Pergerakan (PKP) pada tahun ini.
Warna tersebut turut mendapat tempat di hati kerabat diraja termasuk Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah selain digayakan selebriti seperti Neelofa, Sharnaaz Ahmad dan Mira Filzah.
Neelofa dan suami turut menggayakan warna sama
Menurut pakar warna antarabangsa di Pantone Color Institute, sesuai dengan namanya yang juga dikaitkan dengan warna uniform polis, warna tersebut melambangkan ciri-ciri ketenangan, sikap tegas dan bijaksana.
Rona biru gelap itu dilihat akrab dengan golongan bangsawan misalnya pada zaman Mesir kuno, ia digunakan dalam barang perhiasan dan seramik serta satu-satunya cara untuk menghasilkan warna tersebut ialah melalui kaedah mengikis pigmen warna daripada batu permata.
Tinjauan Kosmo! mendapati warna tersebut menjadi sohor kini menerusi tanda pagar #team raya navy blue di media sosial pada lebaran kali ini.
Seorang pengguna laman Facebook, Azrina Jamaluddin, 38, berkata, tahun ini kali pertamanya keluarganya bergaya sedondon dan tidak menyangka warna baju raya mereka kebetulan sama dengan pilihan insan ternama.

“Kami memang minat warna biru cuma kali ini dapat pakai baju sama dengan suami dan tiga anak. Alhamdulillah walaupun PKP raya tetap rasa meriah dan berpeluang solat di masjid kerana ia diadakan tiga sesi,” katanya ketika dihubungi Kosmo! di sini hari ini.
Tangkap layar seorang pengguna laman media sosial.
Sementara itu, seorang netizen bernama Wahida Senawi, berkata, raya tetap memberi makna istimewa meskipun dalam suasana PKP apatah lagi berpeluang menyambutnya bersama insan tersayang walaupun sekadar berkongsi rasa kesyukuran melalui media sosial.
“Selamat Hari Raya Aidilfitri maaf zahir dan batin dari kami sekeluarga,” tulisnya di status Facebook yang mengundang puluhan komen dari keluarga dan rakan-rakannya.
Seorang lagi pemilik akaun bernama Muhd Izwan pula menulis: “Navy Blue Team. Minta ampun salah silap sepanjang persahabatan dan perkenalan. Semoga kita dijauhi dari dendam kesumat”.
Manakala seorang lagi netizen, Khairunnisa Khalid berkata, saban tahun warna biru kelasi menjadi pilihan ramai untuk tema hari raya.
“Siapa pasukan ‘navy blue’ tahun ini, kita ‘geng’,” tulisnya.
Wartawan Pertubuhan Berita Nasional Malaysia (Bernama), Samantha Tan, tidak ketinggalan berkongsi penampilannya yang memakai baju kurung Kedah warna tersebut dan berselendang ketika bertugas di Putrajaya pagi tadi.
“Walaupun serba sederhana namun kegembiraan tetap dirasai kerana sahabat dan kenalan semua masih sihat walafiat. Jangan biar Covid-19 menjadi pemisah sesama manusia.
“Tidak kira betapa rindu dan sayang, demi nyawa kita kena terima dengan reda demi melindungi nyawa mereka. Moga diberi peluang ketemu lagi pada 2022,” tulisnya. -K! ONLINE


China penjarakan 630 imam
Oleh KOSMO!

13 Mei 2021, 1:06 pm
BEIJING, CHINA – Sekurang-kurangnya 630 imam dan tokoh agama Islam sama ada ditangkap atau dipenjarakan oleh pemerintah China sejak tahun 2014 dalam tindakan tidak berperikemanusiaannya di wilayah Xinjiang, lapor Badan Penyiaran British (BBC) hari ini.
Kajian terbaharu mengenainya oleh Projek Hak Asasi Kemanusiaan Uighur (UHRP) itu turut mendapati seramai 18 ulama telah meninggal dunia ketika dalam tahanan.
Ulama-ulama yang ditahan itu disabitkan dengan kesalahan seperti ‘propaganda keganasan’, ‘mengumpulkan orang ramai untuk mengganggu kestabilan sosial’ dan ‘mewujudkan pengasingan’.
Bagaimanapun , menurut ahli keluarga mereka yang ditahan, ‘jenayah’ sebenar di sebalik semua kesalahan yang disabitkan itu adalah kerana menyampaikan ceramah agama, mengimamkan solat jemaah atau sekadar melaksanakan tanggungjawab sebagai imam.
Secara keseluruhan, UHRP telah menjejaki nasib sejumlah 1,046 imam dengan kebanyakan daripadanya adalah daripada etnik Uighur dengan menggunakan dokumen, testimoni keluarga dan laporan media daripada pangkalan data awam serta peribadi.
Meskipun kesemua 1,046 imam dilaporkan ditahan, dalam kebanyakan kes, agak sukar untuk mendapatkan bukti susulan kawalan ketat yang dikenakan kerajaan China terhadap maklumat di wilayah itu.

Antara 630 kes, sekurang-kurangnya 304 daripada imam-iman telah dipenjarakan atas kengganan mereka menyertai jaringan kem ‘pendidikan semula’ yang diwujudkan kerajaan China untuk etnik Uighur.
Hukuman yang dikenakan menggambarkan tindakan keras pemerintah China dengan 96 peratus daripada tahanan dikenakan hukuman sekurang-kurangnya lima tahun penjara, 26 peratus dikenakan hukuman 20 tahun dan lebih termasuk 14 orang dipenjara seumur hidup.
China bagaimanapun menafikan semua dakwaan tersebut, dan mengatakan bahawa tujuan program ‘pendidikan semula’ diadakan adalah untuk mengatasi ekstremisme dalam kalangan etnik Uighur dan minoriti Islam yang lain. – Agensi


Gal Gadot dikecam pertahan Israel
Oleh KOSMO!

13 Mei 2021, 1:10 pm
TEL AVIV – Bintang Hollywood popular yang juga warganegara Israel, Gal Gadot dikecam hebat oleh  netizen apabila memuat naik kenyataan mengenai serangan di Genting Gaza, lapor akhbar New York Post semalam.
Aktres Wonder Woman itu menerusi laman Twitter meluahkan kesedihan ekoran Israel   kini berada di ambang peperangan ketika Rejim Zionis dan pejuang Hamas  tidak henti-henti berbalas serangan.
“Ini adalah kitaran situasi jahat yang telah berlarutan terlalu lama. Israel berhak hidup sebagai negara yang bebas dan aman.
“Jiran kami, Palestin juga berhak mendapatkan hak yang sama. Saya berdoa agar permusuhan yang tidak dapat dibayangkan ini berakhir dan para pemimpin kita dapat mencari jalan keluar supaya kita semua dapat hidup berjiran dengan aman,” tulisnya.
Sebilangan pengguna Twitter segera menyerang akaun Twitter Gadot dan menyemak sejarah ketenteraan pelakon tersebut sebelum menuduhnya menyokong “pembersihan etnik” dan “pembunuhan beramai-ramai,” dalam mesej yang tidak lagi kelihatan selepas pelakon itu menutup ruang komen di akaunnya.
“Peringatan Gal Gadot bertugas di Tentera  Pertahanan Israel (IDF) selama dua tahun di mana dia tidak hanya menyaksikan pembersihan etnik Palestin secara langsung tetapi juga secara aktif menyokongnya.

“Bagaimana anda boleh menyokong untuk menghentikan lingkaran keganasan  ketika anda berdiri di barisan depan yang memungkinkannya #FreePalestine, ”tulis seorang pengguna, @thetaeprint.
Terdapat beberapa peminat lain menyokong gesaan Gadot untuk perdamaian dan menyatakan bahawa khidmat tentera diwajibkan ke atas warga  Israel berusia lebih 18 tahun. – Agensi


Enam tahanan depot lolos, tiga ditahan semula
Oleh IVAN AMIRUL

13 Mei 2021, 3:36 pm
KOTA KINABALU – Seramai sembilan tahanan Depoh Tahanan Imigresen (DTI) Manggatal melarikan diri pagi tadi dipercayai bagi menyambut Hari Raya Aidilfitri.
Bagaimanapun, pegawai Jabatan Imigresen yang sedang membuat kawalan berjaya menahan semula tiga daripada tahanan terbabit di dalam kawasan pagar.
Menurut sumber, semua tahanan berkenaan berusia antara 20 sehingga 40-an dan melarikan diri dengan memanjat tembok blok depoh.
Menurutnya, tahanan kemudiannya melarikan diri ke arah sebuah perkampungan berhampiran.
“Tiga daripada mereka berjaya ditahan dalam kawasan depoh manakala selebihnya masih diburu pihak berkuasa.
“Usaha memburu enam tahanan sedang giat dijalankan dengan kerjasama Jabatan Imigresen Malaysia (JIM) dan Polis Diraja Malaysia (PDRM),” katanya.

Sementara itu, Pesuruhjaya Polis Sabah Datuk Hazani Ghazali ketika dihubungi mengesahkan kejadian itu.

Hazani Ghazali
“Operasi memburu enam lagi suspek sedang dijalankan.
“Setakat ini, belum ada laporan dibuat dan kita minta mereka membuat laporan polis segera,” katanya.
Terdahulu, sekumpulan penghuni Depoh Tahanan Imigresen Manggatal sebelum ini dilaporkan merusuh selepas tidak berpuas hati kerana tidak dibenarkan balik untuk menyambut Hari Raya Aidilfitri.
Bagaimanapun, situasi berkenaan berjaya dikawal selepas pasukan Unit Tempur Ringan (LSF), Ibu Pejabat Polis Daerah (IPD) Kota Kinabalu dikerah dilokasi kejadian. -K! ONLINE


Raya suram ibu tunggal anak tujuh
Oleh KHAIRUL MOHD. ALI

13 Mei 2021, 11:39 am
PASIR GUDANG – Sambutan perayaan Aidilfitri tahun ini suram buat seorang ibu tunggal anak tujuh, Nor Azlinawati Muda, 38, yang telah berpisah dengan suaminya sejak setahun yang lalu.
Nor Azlinawati Muda memberitahu, lebih memilukan, pekerjaannya sebagai seorang operator kilang hanya cukup untuk menampung perbelanjaan harian dia sekeluarga, sekaligus tidak mampu untuk berbelanja lebih bagi menyambut Aidilfitri.
Menurutnya, gaji bulanannya digunakan untuk komitmen bulanan seperti sewa rumah, belanja keperluan anak dan bil-bil lain.
“Saya ada beli sedikit barangan asas untuk sambut raya, seperti serbuk rendang dan kuih raya menggunakan wang saku hasil sumbangan orang ramai yang prihatin dengan nasib kami.
“Namun saya tetap bersyukur kerana dapat beraya bersama dengan semua anak selepas diceraikan suami tahun lalu,” katanya ketika ditemui di rumahnya di Flat Cenderai, di sini semalam.
Menurut Nor Azlinawati lagi, dia menghabiskan kira-kira 12 jam di tempat kerja sehari sementara anak sulungnya yang berusia 17 tahun menjaga anak-anak lain yang berusia antara 15 hingga dua tahun.

Katanya lagi, hanya dua orang anaknya yang masih bersekolah manakala yang lain telah keciciran pembelajaran akibat masalah peribadi yang dihadapinya sebelum ini selain kerana berpindah rumah.
“Saya juga berharap dapat menyewa perumahan rakyat supaya lebih dekat dengan tempat kerja agar dapat kembali menyekolahkan anak-anak,” ujarnya.
Sementara itu, Presiden Pertubuhan Permata Baiduri Malaysia (Permata), Faridah Hamzah berkata, pihaknya akan membantu keluarga itu mendapatkan bantuan Jabatan Kebajikan Masyarakat (JKM) dan berpindah ke rumah yang lebih selesa.
“Ketika ini mereka menyewa di flat yg agak usang dengan persekitaran kurang selamat dimana terdapat ramai warga asing dengan risiko kes jenayah dan jauh dari tempat kerja ibu ini,” katanya pula.
Dalam kunjungan itu, Permata turut menyampaikan sumbangan barang keperluan dan duit raya untuk keluarga terbabit.-K! ONLINE


Sporting Lisbon tamatkan penantian 19 tahun
Oleh KOSMO!

13 Mei 2021, 10:45 am
LISBON – Gergasi Portugal, Sporting Lisbon mengesahkan kejuaraan Liga Primeira musim ini menjadi milik mereka selepas menewaskan Boavista 1-0 di Estadio Jose Alvalade awal pagi semalam.
Gol tunggal daripada Paulinho pada minit ke-36 membolehkan Sporting mempunyai kelebihan lapan mata terhadap pencabar terdekat di tangga kedua, Porto dengan saingan musim ini cuma berbaki dua perlawanan lagi.
Ia menyaksikan Sporting akhirnya berjaya menamatkan kemarau 19 tahun untuk bergelar juara liga sekali gus menamatkan dominasi Porto dan Benfica yang kini menduduki tempat ketiga.
Sebagai rekod, Porto mencipta penguasaan tersendiri dengan menjulang 11 gelaran liga manakala Benfica pula dengan tujuh kejuaraan. Kali terakhir Sporting menjuarainya pada 2002.
Kejayaan bersejarah itu turut mendapat ucapan tahniah daripada bintang Juventus yang juga pemenang lima Ballon d’Or, Cristiano Ronaldo.
“Tahniah, juara,” tulis Ronaldo selepas memuat naik gambar satu pasukan Sporting dalam laman Instagram miliknya.

Sebagai rekod, Sporting adalah pasukan pertama dalam karier profesional Ronaldo pada 2002 selepas menghabiskan masa remajanya sejak 1997 bersama akademi kelab tersebut. – AGENSI


Peluang Barcelona pintas Atletico semakin kelam
Oleh KOSMO!

13 Mei 2021, 10:30 am
BARCELONA – Barcelona mensia-siakan peluang terbaik untuk merampas kedudukan sebagai pendahulu La Liga selepas membenarkan Levante bangkit mencatat keputusan seri 3-3 di Estadio Ciudad de Valencia awal pagi semalam.
Bintang Barcelona, Sergio Busquets mengakui kecewa dengan keputusan itu kerana mereka terlebih dahulu selesa mendahului Levante dengan dua gol menerusi Lionel Messi dan Pedri dalam babak pertama.
Bagaimanapun, segalanya berubah pada separuh masa kedua apabila Levante bangkit menyamakan kedudukan dengan dua gol pantas dalam tempoh tiga minit menerusi Gonzalo Molero dan Jose Morales pada minit ke-57 serta 60.
The Catalans kembali di hadapan melalui Ousmane Dembela pada minit ke-64, namun masih gagal membawa pulang tiga mata apabila Sergio Leon berjaya menjadikan kedudukan 3-3 buat Levante tiga minit sebelum permainan tamat.
“Kami mahu memberi tekanan kepada pasukan-pasukan lain tetapi gagal melakukan tugas dengan baik. Kami berada dalam situasi sukar disebabkan banyak kesilapan mudah dilakukan.
“Hantaran kami tidak tepat dan peluang gagal disempurnakan dengan baik. Malah, pihak lawan mudah sahaja untuk menjaringkan gol ke atas kami.

“Saya anggap peluang kami memenangi liga seakan-akan sudah berakhir. Kami perlu memikul tangggungjawab, ia bukan disebabkan perlawanan ini sahaja tetapi dalam kebanyakan aksi musim ini,” kata Busquets.
Barcelona ketinggalan empat mata selepas Atletico berjaya mencatat kemenangan 2-1 ke atas Real Sociedad di Stadium Wanda Metropolitano awal pagi tadi. – AGENSI


Hujan roket di Israel
Oleh KOSMO!

13 Mei 2021, 12:33 pm
TEL AVIV – Pejuang Hamas melancarkan beratus-ratus roket ke arah Israel selepas serangan udara Rejim Zionis membunuh seorang komander kanan dan meranapkan sebuah bangunan tinggi di Gaza.
Beberapa laporan menyatakan, sebilangan lokasi di selatan Israel dibedil, menyebabkan seorang kanak-kanak terbunuh di Sderot, selatan Israel.
Pertempuran yang semakin sengit dan bermula pada Isnin lalu itu mendorong Pertubuhan Bangsa-Bangsa Bersatu memberi amaran perang skala penuh akan berlaku.
Sekurang-kurangnya 65 orang di Gaza termasuk 14 kanak-kanak dan tujuh orang di Israel terbunuh sejak dari itu.
Sementara itu, keganasan meletus di bandar yang didiami  penduduk berketurunan Arab dan Yahudi di bandar Lod.
Kanak-kanak ketakutan dan penduduk tempatan lari untuk menyelamatkan diri.

Keganasan seterusnya di kawasan berpenduduk Arab dan Yahudi di Israel membawa kepada penangkapan lebih 374 orang petang semalam, kata polis Israel manakala 36 anggota polis cedera.
Media Israel melaporkan bahawa individu berketurunan Arab dan orang Yahudi diserang dalam rusuhan itu di bandar dan kota raya Israel.
Mereka termasuk seorang lelaki Yahudi yang cedera diserang perusuh Arab di bandar Acre dan lelaki Arab yang dibelasah pelampau Yahudi di Batu Yam.
Bercakap pada sidang akhbar lewat semalam, Perdana Menteri, Benjamin Netanyahu berkata, beliau akan menghantar pasukan tentera untuk mengembalikan ketenteraman di bandar-bandar yang terjejas akibat keganasan.
“Tiada justifikasi untuk perusuh Arab menyerang orang Yahudi,” katanya dalam satu kenyataan seperti dilaporkan akhbar  Times of Israel.
Pejuang Palestin membedil roket ke Israel sejak malam Isnin lalu manakala Rejim Zionis bertindak balas dengan menyerang berbilang sasaran di Genting Gaza.
Beratus-ratus serangan udara dan roket telah dilancarkan.
Kementerian Kesihatan Hamas di Gaza berkata, lebih 360 orang cedera sejak konflik tersebut bermula di samping 65 orang yang meninggal dunia. -Agensi


Panggilan video pengubat rindu di pagi raya
Oleh AFIFI HAFIZ MOHD NOR

13 Mei 2021, 10:29 am
NILAI – Teknologi canggih pada zaman sekarang amat berguna seperti panggilan video digunakan untuk menghubungi keluarga tercinta bagi mengubat rindu.
Bagi pelajar asasi jurusan Sains Fizikal di Universiti Sains Islam Malaysia (USIM), Muhammad Firdaus Ahmad, 19, berkata, perkara pertama yang dilakukan pada pagi raya ialah membuat panggilan video pada ibunya.
Katanya, dia merupakan salah seorang daripada 52 pelajar USIM yang menyambut Hari Raya Aidilfitri di universiti berkenaan.
“Saya buat keputusan untuk tidak pulang ini pada saat akhir kerana kakak tidak dibenarkan pulang kerana di kuarantin,” katanya ketika ditemui di Kolej Kediaman Nilam Court USIM, di sini hari ini.
Tambahnya yang berasal dari Bukit Gantang, Perak, kakak yang senang menuntut di Universiti Islam Antarabangsa (UIA) tidak dibenarkan pulang kerana masalah kesihatan dan dikuarantin.
“Pada mulanya keluarga tidak bersetuju dengan keputusan saya tetapi selepas dijelaskan kerana bimbang keadaan kakak mereka setuju.

“Saya lebih dekat jika nak dibandingkan dengan ahli keluarga di Perak,” tambahnya.
Bagi pelajar jurusan Syariah dan Undang-Undang, Normasyitah Azhar, 19, berkata, tahun ini merupakan tahun pertama beraya tanpa keluarga.
“Saya rasa lebih berdikari bila raya jauh dari keluarga dan ambil keputusan itu kerana untuk memudahkan urusan pembelajaran.
” Di kampung capaian internet agak lemah susah untuk membuat ulang kaji jadi saya ambil keputusan untuk raya di kolej,” ujarnya.
Seorang lagi pelajar jurusan Perubatan, Pergigian dan Sains, Aiman Haziq Mohammed, 19 berkata, dia bersyukur walaupun tidak dapat pulang beraya tetapi ibunya ada mengirimkan kuih raya.
“Secara jujur suasana tidak sama dan pada saya sambut hari raya dengan keluarga namun norma baharu kita kena terima.
“Perkara paling saya rindu masa hari raya ialah nak tolong mak buat kuih,” jelasnya. -K! ONLINE


Lelaki maut tong gas meletup
Oleh SHAMSUL KAMAL AMARUDIN

13 Mei 2021, 11:36 am
BERUAS – Tindakan seorang lelaki mahu memindahkan gas yang digunakan untuk memasak membawa padah apabila tong berisi gas itu meletup dalam kejadian di Pantai Remis dekat sini tengah malam tadi.
Dalam kejadian di sebuah premis di Jalan Parit Amerikan, Kampung Sungai Batu, Pantai Remis, lelaki berusia 20-an itu maut di tempat kejadian akibat letupan tersebut.
Jurucakap Jabatan Bomba dan Penyelamat Perak, berkata pihaknya percaya letupan berlaku akibat proses pemindahan gas dari tong besar kepada tong lebih kecil di bengkel tersebut.
“Kami menerima panggilan kecemasan pada pukul 12.01 tengah malam dan sepasukan anggota Balai Bomba dan Penyelamat Pantai Remis bergegas ke lokasi kejadian.
“Semasa kejadian, mangsa dipercayai berada seorang diri dalam bengkel tersebut,” katanya dalam satu kenyataan hari ini.
Menurut beliau, pihak perubatan yang tiba di tempat kejadian mengesahkan mangsa sudah meninggal dunia.

Jelasnya, pihak perubatan dan bomba menyerahkan kes itu kepada pihak polis untuk siasatan lanjut.
Menurutnya, tindakan pasukan itu seterusnya melakukan kerja-kerja pemantauan dan menutup semua injap tabung dan tong gas yang terdapat di situ bagi memastikan tiada bahan merbahaya di situ.
Jelasnya lagi, operasi itu tamat sepenuhnya pada pukul 1.24 pagi selepas premis itu didapati selamat daripada bahan atau pelepasan gas merbahaya.
Katanya, operasi itu diketuai Mohd Amir Hamid dan turut dihadiri Ketua Bomba Zon 3 Perak, Shazlean Mohd Hanafiah.- K! ONLINE


Solat sunat Aidilfitri ikut SOP
Oleh SITI AMINAH MOHD YUSOF

13 Mei 2021, 11:47 am
PETALING JAYA – Solat sunat Hari Raya Aidilfitri pada pagi 1 Syawal di Masjid Negara, Kuala Lumpur hari ini berlangsung mengikut prosedur operasi standard (SOP).
Pihak Majlis Keselamatan Negara (MKN) mengehadkan jemaah berkapasiti yang dibenarkan dengan kehadiran 50 orang semasa dalam tempoh Perintah Kawalan Pergerakan di seluruh negara (PKP).
Sementara itu, di Surau Utama Istana Negara, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah berkenan menunaikan solat sunat Aidilfitri bersama petugas Istana Negara.
Pasangan diraja itu berangkat tiba di surau tersebut pada pukul 9 pagi bersama anakanda baginda, Tengku Panglima Raja Tengku Amir Nasser Ibrahim Shah.
Solat sunat itu dipimpin oleh Penolong Pegawai Agama Istana Negara, Mohd Zuhairee Mohd Yatim dan disertai 50 anggota jemaah yang terdiri daripada pegawai serta petugas Istana Negara.
Solat sunat berkenaan dilaksanakan mengikut garis panduan ketat PKP seperti ditetapkan MKN termasuk penjarakan fizikal serta pemakaian pelitup muka ketika solat.

Khutbah Aidilfitri yang bertajuk ‘Aidilfitri Dirai, Norma Baharu Diinsafi’ dibacakan Pengawai Agama Istana Negara, Munir Md. Salleh yang antaranya menyeru umat Islam seluruh negara agar tabah menghadapi ujian pandemik Covid-19, selain mengingatkan masyarakat supaya mematuhi SOP.
Ini adalah kali kedua Yang di-Pertuan Agong menunaikan solat sunat itu di Istana Negara berikutan pelaksanaan PKP di seluruh negara pada tahun lalu dan tahun ini. – K! ONLINE


Jepun sedia tawar suntikan vaksin kepada 2,500 atlet
Oleh MUHAMMAD RIDUAN MOHD HANAFIAH

13 Mei 2021, 10:25 am
TOKYO – Jepun dikatakan bersiap sedia untuk menawarkan suntikan vaksin Covid-19 kepada kira-kira 2,500 atlet Olimpik, Paralimpik dan staf sokongan ketika rakyat di negara itu sedang marah akibat kelewatan pemberian vaksin.
Jepun ketika ini sedang berusaha untuk mengekang lonjakan kes Covid-19 sehingga melanjutkan perintah darurat di Tokyo dan tiga Wilayah lain sehingga penghujung Mei ini.
Keadaan tersebut menyebabkan majoriti penduduk Jepun menginginkan Olimpik dibatalkan atau ditunda untuk kali kedua demi memastikan kesihatan mereka terjamin.
Ketika ini hanya sekitar 2.6 peratus populasi Jepun telah divaksinasi dan difahamkan atlet negara itu akan diutamakan untuk menerima vaksin sekali gus menimbulkan kemarahan rakyat Jepun di media sosial.
Tetapi minggu lalu, Pfizer dan BioNTech dari Jerman mengatakan bahawa mereka akan menyumbangkan vaksin Covid-19 melalui Jawatankuasa Olimpik Antarabangsa (IOC) untuk membantu menyuntik atlet dan staf yang terlibat dalam Sukan Olimpik dan Paralimpik.
Pegawai Jawatankuasa Olimpik Jepun dan Jawatankuasa Paralimpik Jepun turut meminta setiap persatuan sukan mengemukakan jumlah atlet dan pegawai yang harus menerima vaksin.

“Kami akan memastikan pemberian vaksin ini tidak menimbulkan masalah bagi keseluruhan penduduk,” kata Ahli Jawatankuasa Paralimpik Jepun, Miho Kuroda.
Sementara itu, IOC dan penganjur Sukan Olimpik Jepun, dan kerajaan Jepun berulang kali menegaskan bahawa temasya sukan terbesar dunia itu tetap dilangsungkan mengikut tarikh ditetapkan iaitu dari 23 Julai hingga 8 Ogos walaupun pihaknya menerima kritikan dari dalam dan luar negara.
Ketika ini, sebanyak 11,000 kematian dicatatkan di Jepun manakala kes jangkitan Covid-19 terus meningkat dengan Tokyo mencatatkan 925 kes baharu semalam. – AGENSI


Pelajar UniSZA dijamu juadah raya
Oleh TENGKU DANISH BAHRI TENGKU YUSOFF

13 Mei 2021, 11:49 am
KUALA NERUS – Walaupun tidak dapat pulang ke kampung halaman, 450 pelajar Universiti Sultan Zainal Abidin (UniSZA) di sini tetap menikmati juadah raya pada pagi 1 Syawal yang diagihkan pengurussn universiti hari ini.
Timbalan Naib Canselor Hal Ehwal Pelajar (HEP) UniSZA, Prof. Dr. Mohd. Afandi Salleh berkata, pemberian juadah raya tersebut demi menjaga kebajikan pelajar yang terpaksa di kampus.
Beliau berkata, agihan juadah raya berkenaan dilakukan mengikut prosedur operasi standard (SOP) norma baharu terutama mengutamakan penjarakan fizikal.
“Sebelum ini, seramai 2,300 pelajar UniSZA telah pulang ke kediaman masing-masing. Baki pelajar yang tinggal ini kita raikan juga tanpa sebarang majlis.
“Antara juadah disediakan untuk mereka nikmati ialah nasi beriyani, nasi minyak, sate, ketupat dan kuih-muih,” katanya ketika ditemui di kampus UniSZA di sini hari ini.
Makanan itu turut disumbangkan Pusat Khidmat Masyarakat Ahli Parlimen Kuala Nerus, Datuk Dr. Mohd. Khairuddin Aman Razali.

Sementata itu, Mohd. Afendi berkata, kesemua pelajar terbabit sentiasa mengemaskini sistem penilaian risiko kesihatan menerusi aplikasi dibangunkan UniSZA.
Menurut beliau, suasana di kolej kediaman tetap ceria dengan kebajikan pelajar menjadi keutamaan UniSZA sepanjang Perintah Kawalan Pergerakan (PKP) 3.0.
“Mereka bebas beriadah seperti berjoging mengikut SOP terkini dan kita juga telah meningkatkan capaian Internet di kawasan kampus,” katanya. – K! ONLINE


Polis pantau media sosial, kesan individu langgar SOP
Oleh ZAKKINA WATI AHMAD TARMIZI

13 Mei 2021, 12:29 pm
SEREMBAN- Polis akan memantau hantaran di media sosial bagi mengesan mana-mana individu yang melanggar prosedur operasi standard (SOP) Perintah Kawalan Pergerakan (PKP) menerusi hantaran yang dimuat naik individu terbabit.
Ketua Polis Negeri Sembilan, Datuk Mohamad Mat Yusop berkata, ia juga bagi mengelakkan orang ramai mengambil peluang ziarah-menziarahi jiran tetangga di kawasan berdekatan.
“Kami memantau hantaran yang di muat naik di sosial sekiranya ada antara mereka yang melanggar SOP sempena Hari Raya Aidilfitri. Kami tidak mahu mereka mengambil peluang untuk menziarah jiran atau keluarga.
“Bagaimanapun, hasil laporan daripada anggota saya mereka melihat tahap pematuhan rakyat di negeri ini tinggi dan saya tidak menerima mana-mana laporan mengenai SOP semasa solat sunat Aidilfitri setakat 10 pagi ini,” katanya.
Beliau berkata demikian kepada pemberita selepas mengadakan lawatan dan menyampaikan sumbangan hari raya kepada petugas-petugas di sekatan jalan raya (SJR) di Tol Senawang hari ini.
Sementara itu, menurut Mohamad, pihaknya juga melihat terdapat penurunan pergerakan kenderaan di jalan raya di negeri ini.

“Setakat 10 pagi ini, kami melihat keadaan mula lenggang dan terkawal dan berharap sekiranya ada mana-mana rakyat di luar dari Seremban yang mahu ke daerah ini perlu mendapatkan kebenaran polis,” katanya.
Beliau turut memaklumkan, pihak polis akan memantau rumah ke rumah bagi mengelakkan aktiviti ziarah-menziarahi sempena satu Syawal hari ini.
“Saya mempunyai lebih 160 pemantau yang akan memantau kawasan perumahan terutama taman-taman yang di negeri ini bagi memastikan rakyat mematuhi SOP ditetapkan,” katanya. -K! ONLINE


Nadal belum pasti beraksi pada Sukan Olimpik Tokyo
Oleh MUHAMMAD RIDUAN MOHD HANAFIAH

13 Mei 2021, 10:20 am
LONDON – Rafael Nadal mengakui dirinya berasa bimbang dan ragu untuk menyertai Sukan Olimpik Tokyo pada Julai depan susulan kes pandemik Covid-19 semakin meningkat di Jepun.
Bintang tenis No. 3 dunia tersebut mengambil pendekatan tunggu dan lihat malah tidak mampu memberi keputusan mengenai penglibatannya pada Sukan Olimpik yang membuka tirai secara rasmi pada 23 Julai nanti.
Ketika ini, Jepun juga melanjutkan perintah darurat di Tokyo serta tiga wilayah lain sehingga penghujung Mei ini selepas menyaksikan lonjakan kes Covid-19 di negara tersebut.
Nadal yang pernah meraih pingat emas di Beijing 2008 dan menambah koleksi pingat emas dalam acara beregu di Rio de Janeiro, Brazil lapan tahun kemudian mengakui dia masih belum memutuskan perancangannya ke Tokyo.
“Saya tidak pasti lagi dan sejujurnya saya tidak dapat memberikan jawapan yang terperinci. Saya tidak pernah terfikir untuk terlepas beraksi di pentas Olimpik. Semua orang tahu betapa pentingnya Sukan Olimpik kepada saya.
“Dalam keadaan seperti ini ketika dunia sedang dilanda Covid-19, saya tidak tahu apa yang akan berlaku selepas ini. Mari kita lihat apa yang akan berlaku terlebih dahulu.

“Pada tahun sebelum ini, saya sudah melengkapkan perjalanan kalendar perlawanan dan tahun ini berbeza sama sekali,” katanya.
Selain itu, pemain tenis ternama Jepun, Kei Nishikori dan Naomi Osaka turut menyatakan kebimbangan mengenai penganjuran temasya sukan terbesar dunia tersebut berikutan wabak Covid-19. -AGENSI


Penangan warga kota tak balik kampung
Oleh SITI AMINAH MOHD YUSOF

13 Mei 2021, 8:07 am
PETALING JAYA – Kemeriahan Aidilfitri hari ini tetap dirasai dengan peniaga yang menjual juadah raya tidak menang tangan menyiapkan tempahan walaupun umat Islam bakal menyambutnya dalam suasana berbeza disebabkan pelaksanaan Perintah Kawalan Pergerakan (PKP).
Pengusaha Lemang Daun Lerek Greenwood, Mohd. Arifin Zakaria, 62, berkata, penangan warga kota tidak dapat pulang ke kampung membuatkan dia menerima pesanan bertali arus sehingga dia terpaksa menutup tempahan online yang mencecah 7,000 batang.
Menurutnya, sambutan amat menggalakkan pada tahun ini namun pihaknya hanya mampu membakar 1,000 batang lemang sehari termasuk untuk pelanggan yang membeli secara terus di gerainya di Gombak dekat sini.
“Kami turut menyediakan servis penghantaran dengan caj RM5 hingga RM50 meliputi kawasan Kuala Lumpur dan Selangor dan turut beroperasi pada malam raya,” katanya kepada Kosmo! baru-baru ini.
Mohd. Ariffin berkata, sebanyak enam hingga tujuh guni beras pulut seberat 50 kilogram dan 1,000 biji kelapa diperlukan setiap hari untuk membuat lemang bermula dari pukul 10 pagi hingga 8 malam.
“Pada hari biasa, kami ada 10 pekerja namun bilangannya ditambah kepada 40 orang pada musim raya. Harga lemang pula tidak berubah sejak 2016,” katanya yang mendapat bekalan daun lerek daripada Orang Asli di Pahang dan Negeri Sembilan.

“Faktor warga kota tidak pulang beraya ke kampung menyebabkan jualan lemang meningkat 30 peratus pada tahun ini selain promosi di media sosial.
Sementara itu, bagi pemilik Empayar Johan Selera, Abdul Rahman Abdul Jalil, 72, berkata, permintaan terhadap lauk-pauk seperti rendang rusa, itik,ayam dan daging menjelang Aidilfitri meningkat hampir 25 peratus dan akan bertambah pada malam raya.
Abdul Rahman terlebih dahulu menyalai itik selama dua hingga tiga jam sebelum dibuat rendang.
“Rendang rusa mempunyai peminat tersendiri biarpun dijual agak mahal iaitu RM180 sekilogram disebabkan harga bahan mentah itu yang naik sekali ganda pada musim pandemik ini,” katanya yang memperoleh bekalan daripada penternak di Selangor, Perak dan Negeri Sembilan.
Abdul Rahman berkata, permintaan rendang itik mencecah sehingga 40 ekor beberapa hari sebelum Aidilfitri dan dia turut memiliki ladang ternakan itik di Sungai Lui, Hulu Langat untuk memastikan bekalan sentiasa mencukupi.
Istimewanya, itik itu disalai selama dua hingga tiga jam sebelum dibuat rendang bagi memastikan rasanya lebih enak, tahan lama dan berkhasiat kerana kurang berlemak dan berminyak.
Dalam pada itu, pengusaha bahulu cermai, Farafaeeza Zakaria Ansori, 33, pula memberitahu, permintaan terhadap kuih tradisional seperti bahulu sangat menggalakkan sehingga dia terpaksa menolak tempahan yang dibuat pada saat akhir.
Farafaeeza mewarisi perniagaan bahulu cermai dari ibunya sejak empat tahun lalu.
Dia yang menjual kuih itu di beberapa lokasi seperti Kelana Jaya, Paya Jaras dan Shah Alam itu turut menggunakan khidmat ejen bagi memasarkan produk tersebut secara meluas di Kuala Lumpur.
“Pada awal Ramadan jualan agak perlahan, namun menjelang hari raya bilangan pelanggan yang datang membeli bertambah. Bahulu yang kami jual rangup di luar lembut di dalam serta mampu bertahan selama satu hingga dua bulan.
“Kelmarin merupakan hari terakhir kami menyiapkan tempahan pelanggan berjumlah 1,000 bekas yang setiap satunya berisi 40 hingga 80 biji bahulu,” katanya. – K! ONLINE


Positif Covid-19, Reen Rahim sambut raya seorang diri
Oleh NUR EMIRA SAIZALI

13 Mei 2021, 8:30 am
PETALING JAYA – Hasrat pelakon Reen Rahim meraikan hari raya Aidilfitri bersama keluarga tidak kesampaian selepas dia disahkan positif virus Covid-19 dan terpaksa menjalani kuarantin seorang diri sejak semalam.
Reen atau nama sebenarnya Noreen Ashikin Abdul Rahim, 32, berkongsi khabar duka tersebut dalam satu hantaran Instagram semalam.
REEN turut memohon kepada mana-mana individu yang pernah berhubung dengannya pada 6 hingga 12 Mei lalu melakukan ujian calitan.
Menerusi hantaran tersebut, Reen memuat naik tangkap layar keputusan ujian calitannya iaitu positif Covid-19 yang diperolehnya daripada sebuah klinik.
Pelakon drama Pujaan Hati Kanda itu bagaimanapun bersyukur kerana ahli keluarganya yang lain di Klang tidak dijangkiti virus terbabit.
“Maaf semua, saya lakukan dua ujian calitan, satu negatif dan bangun pagi hari ini (semalam) dapat mesej (keputusan) saya positif. Alhamdulillah, ahli keluarga lain negatif.
“Namun, saya mengambil langkah untuk kuarantin seorang diri di sebuah rumah berasingan daripada keluarga.

“Keluarga pun sudah beri amaran keras supaya menjalani tempoh kuarantin di rumah sebab takut virus lambat aktif tapi sudah ada. Nanti tak pasal-pasal satu Klang positif,” katanya dalam entri tersebut.
Ujar pelakon filem Town Mall itu, dia juga mengakui sangat sedih kerana niat untuk beraya bersama keluarga tidak tertunai.
“Ini bermakna saya perlu beraya sendirian, tak tahu bagaimana nak gambarkan perasaan ini. Semoga Allah kuatkan hati Amie (ibu) supaya tidak bersedih tak jumpa saya selama sepuluh hari.
“Saya rela Amie menangis pada pagi raya sebab saya tiada berbanding saya yang menangis kerana Amie dijangkiti Covid-19. Doakan saya ya semua,” tulisnya lagi.
Untuk rekod, selain Reen, beberapa pelakon lain turut disahkan positif Covid-19 iaitu Nora Danish, Tiz Zaqyah dan Nabila Huda. – K! ONLINE


Aina beraya sendirian, terkenang arwah ayah
Oleh HANISAH SELAMAT

13 Mei 2021, 9:00 am
PETALING JAYA – Kenangan meraikan Aidilfitri bersama ayah terpahat kukuh dalam sanubari penyanyi Aina Abdul biarpun insan kesayangannya itu telah 12 tahun meninggal dunia.
Kata penyanyi Sumpah itu, dahulu setiap kali raya, arwah bapa menjadi penggerak sesi ziarah mereka sekeluarga dari kampung di Negeri Sembilan hingga melawat kenalan di Johor untuk merapatkan silaturahim.
“Kenangan itu tidak mungkin luput. Ayah sedia mengatur rancangan untuk ke rumah siapa sebelum 1 Syawal lagi. Kami pun seronok dapat berjalan ke rumah lama kami di Johor Bahru.
“Boleh dikatakan itulah tradisi kami sekeluarga. Asalnya saya dilahirkan dan dibesarkan di Johor Bahru tetapi selepas itu ayah bertukar kerja di Seremban.
“Hari raya memang kami tunggu sebab selain mengunjungi sanak saudara dan kawan lama, kami turut singgah rumah lama kami mengimbas nostalgia.
“Walaupun sebelum ayah pergi dia perlu menggunakan kerusi roda akibat penyakit kencing, semangatnya tetap kuat,” katanya kepada Kosmo! Online.

Mengakui sambutan Aidilfitri tahun ini lebih berbeza daripada tahun lalu, penyanyi berusia 28 tahun itu hanya membuat persiapan sederhana memandangkan tinggal bersendirian di Kuala Lumpur.
Katanya, jika tahun lalu dia dapat meraikan 1 Syawal bersama adik beradiknya, kali ini kediaman bujangnya semakin sunyi selepas masing-masing berpindah ke Seremban.
“Hari raya tahun lalu tidaklah terasa sangat sebab adik-beradik tinggal bersama saya, namun selepas mereka bekerja di kampung. Tinggallah saya sendirian.
“Persiapan saya pun ala kadar. Cukup dengan menempah rendang dan ketupat palas secara online sebagai juadah pagi raya. Sudah tentu masakan emak paling saya rindu.
“Apa pun saya reda kerana ‘perpisahan’ ini adalah untuk memutuskan rantaian Covid-19. Kita beraya dalam norma baharu ini perlu kreatif, jadi panggilan video berkumpulan jadi pengubat rindu,” ulas penyanyi itu lagi.
Enggan terus tenggelam dalam emosi, pemilik nama sebenar Nur Aina Abdul Ghani itu terharu apabila lagu raya ciptaannya, Syukur Lebaran diterima ramai. – K! ONLINE


The Citizens julang gelaran EPL kelima
Oleh MUHAMMAD HELMEE RAMLI

13 Mei 2021, 10:15 am
MANCHESTER – Kapten Manchester City, Fernandinho tidak dapat menyembunyikan kegembiraannya apabila pasukan itu mengesahkan kejuaraan Liga Perdana Inggeris (EPL) menjadi milik mereka.
Skuad kendalian Pep Guardiola itu memenangi saingan musim ini selepas pencabar terdekat, Manchester United tewas 1-2 kepada Leicester City di Old Trafford awal pagi semalam.
Kata Fernandinho, dia bangga dengan pencapaian pasukan itu, lebih-lebih lagi saingan kali ini dianggap paling mencabar sejak menyarung jersi The Citizens.
“Saya sangat bangga dan gembira dengan pencapaian pasukan. Liga Perdana adalah saingan yang paling sukar di dunia kerana setiap perlawanan sentiasa mencabar.
“Memenanginya sekali lagi adalah sesuatu yang sangat bermakna untuk saya dan pasukan. Sudah tentu kami puas dengan kejayaan ini,” kata Fernandinho ketika meraikan gelaran Liga Perdana keempat peribadi.
Dia yang memakai lilitan kapten musim ini selepas David Silva meninggalkan pasukan itu berkata, dia bertuah untuk memimpin pasukan itu menjulang gelaran kelima kelab tersebut.

“Satu penghargaan untuk saya memimpin pasukan ini kerana semua pemain sentiasa berjuang dalam setiap perlawanan. Kami bermain sebagai satu pasukan dan diharapkan ia berterusan,” ujarnya. – AGENSI


Pasukan Liga M perlu pelihara gelembung sukan
Oleh MUHAMAD ARDIE PUTRA SUHAIMI

13 Mei 2021, 10:00 am
PETALING JAYA – Liga Bola Sepak Malaysia (MFL) menyeru pasukan Liga Malaysia (Liga M) agar terus mematuhi prosedur operasi standard (SOP) gelembung sukan sepanjang tempoh rehat bagi menjamin keselamatan dan kesihatan semua pihak.
Sebagai rekod, saingan Liga M ditangguhkan sejak Ahad lepas dengan Liga Super berehat sehingga 8 Julai manakala Liga Premier hingga 17 Jun depan.
Ketua Pegawai Eksekutif MFL, Datuk Ab. Ghani Hassan berkata, pihaknya mengambil berat dengan pematuhan SOP dalam usaha membendung kluster pandemik Covid-19 sepanjang penganjuran Liga M musim ini.
“Saya menyeru kepada semua yang terlibat dalam industri bola sepak agar sentiasa kekal berdisiplin mematuhi SOP dan Protokol Am Individu yang telah ditetapkan.
“Ini kerana MFL mahu memastikan perjalanan Liga M 2021 kekal berjalan mengikut jadual, di mana SOP gelembung sukan haruslah dijaga rapi oleh semua pihak bola sepak negara,” katanya.
Pada masa sama, Ab. Ghani mengingatkan semua pasukan diwajibkan menjalani ujian RTK Antigen sebelum atau pada hari perlawanan pertama, selepas tamat tempoh rehat nanti.

“Gelembung sukan MFL yang dibuat sepanjang penganjuran Liga M sebelum ini secara automatik akan ‘pecah’ apabila pemain serta pegawai dibenarkan bercuti atau menyertai tugasan pasukan kebangsaan.
“Justeru mereka dikehendaki wajib membuat semula saringan atau Ujian RTK Antigen bagi memastikan mereka semua bebas daripada sebarang gelaja Covid-19,” katanya.
Pasukan Johor Darul Ta’zim (JDT) ketika ini gah mendahului saingan Liga Super manakala Sarawak United pula mengungguli kancah Liga Premier.


Jumlah maut serangan Palestin bertambah 67 orang
Oleh ARINA CHE AZLAN

13 Mei 2021, 9:23 am
BAITULMAQDIS – Jumlah kematian dalam pertempuran antara tentera Israel dan pejuang  Palestin di Pinggir Gaza meningkat kepada 67 orang termasuk 17 kanak-kanak,lapor akhbar The Sun, semalam.
Kumpulan Hamas yang menguasai Gaza mengesahkan pagi semalam telah melancarkan 130 roket ke arah Tel Aviv selepas serangan udara Israel memusnahkan bangunan kediaman di Gaza.
Enam warga  Israel termasuk dua kanak-kanak terbunuh dalam serangan itu, pegawai perubatan mengesahkan.
Perdana Menteri Israel,  Benjamin Netanyahu mengingatkan bahawa Hamas akan membayar harga yang tinggi kerana menyerang Tel Aviv.
Hamas melancarkan serangan balas malam kelmarin setelah blok kediaman 13 tingkat di Semenanjung Gaza runtuh semalam berikutan serangan udara Israel.
Bangunan itu menempatkan pejabat yang digunakan oleh kepemimpinan politik Hamas.

Peningkatan kekerasan ini adalah berikutan keputusan polis Israel menyerbu pekarangan masjid al-Aqsa di Baitulmaqdis.
Keganasan meletus sejak seminggu lalu dengan ramai rakyat Palestin yang terkena peluru getah, bom tangan dan gas pemedih mata. – Agensi


Sebarkan kekejaman Israel – Uyaina Arshad
Oleh HANISAH SELAMAT

13 Mei 2021, 8:00 am
PETALING JAYA – Pelakon dan pengacara, Uyaina Arshad, menyeru masyarakat menyebarkan berita kekejaman rejim Israel di media sosial supaya seluruh dunia melihat keganasan dilakukan terhadap rakyat Palestin.
Pemilik nama sebenar Shaidatul Naseha Uyaina Arshad, 29, itu tidak mampu menyembunyikan kesedihan dengan nasib penduduk Semenanjung Gaza yang berdepan serangan udara Israel serta kebiadapan mereka.
“Mungkin agak mustahil untuk kita membantu rakyat Palestin secara fizikal tetapi kita perlu sentiasa titipkan doa dan terus sebarkan keganasan yang berlaku di bumi Islam sekarang.
“Biar dunia sedar tentang kekejaman yang berlaku di bumi Palestin dan negara lain yang ditindas. Bukan hanya kes George Floyd yang wajar didengari tetapi jutaan kes lain.
“Semoga Allah lindungi kita semua daripada kejahatan,keganasan, kesengsaraan dan dunia kembali sejahtera,” katanya menerusi laman sosial Instagram.
Terdahulu kebanyakan masyarakat dunia mengutuk tindakan tentera rejim Israel melakukan serangan udara Semenanjung Gaza pada 10 Mei lalu yang mengakibatkan kematian dan termasuk kanak-kanak.

Malah sebelum itu sudah berlalu pencerobohan berterusan rejim berkenaan terhadap rakyat Palestin dan umat Islam yang sedang beribadat di Masjid Al-Aqsa.
Pada masa sama, tindakan kejam terbabit urut membabitkan pengusiran terhadap rakyat Palestin yang tinggal di kawasan Sheikh Jarrah di Baitulmaqdis Timur.
Sementara itu, Uyaina turut meluahkan rasa bersalah melihat perbandingan dengan situasi semasa di negara ini yang rata-rata marah hanya disebabkan tidak dibenarkan pulang ke kampung berhari raya.
“Rasa bersalah apabila berbuka kita ada banyak makanan tidak terhingga siap boleh berbuka di hotel mana, sedangkan mereka sudah berhari (atau mungkin minggu) berbuka dengan duka dan air mata.
“Rasa bersalah bila dua tiga mingg nak raya kita sibuk shopping sakan. Online shop tudung, baju, telekong, kuih raya dan sebagainya, sedangkan mereka belum tentu bertemu Syawal.
“Rasa bersalah bila kita marah sebab tak boleh balik kampung sebab PKP, tapi mereka kehilangan orang tersayang kerana bom di sana sini. Kita yang tak mengalami tak bermakna kita tak merasai,” katanya.
Selain Uyaina, beberapa selebriti lain turut mengutuk serangan berkenaan termasuk Faizal Tahir, Lisa Surihani, Sherry Al-Hadad, Mizz Nina, Heliza Helmi Dan Fedtri Yahya. – K! ONLINE


Laporte pilih untuk wakili Sepanyol pada Kejohanan Euro
Oleh MUHAMAD ARDIE PUTRA SUHAIMI

13 Mei 2021, 10:05 am
MADRID – Pemain pertahanan Manchester City, Aymeric Laporte bakal mewakili pasukan Sepanyol pada Kejohanan Euro 2020, Jun depan selepas permohonan kerakyatannya telah diluluskan semalam.
Sebagai rekod, Laporte merupakan pemain kelahiran Perancis tetapi masih belum membuat sebarang kemunculan kompetitif bersama skuad Les Bleus sehingga kini.
Menurut sumber Persekutuan Bola Sepak Diraja Sepanyol (RFEF), Laporte yang juga bekas pemain Athletic Bilbao berada dalam radar pengendali pasukan, Luis Enrique dan dijangka tersenarai dalam skuad ke Euro 2020 nanti.
Malah, Laporte yang kini berusia 26 tahun telah berkelana ke Sepanyol sejak 2010 dan proses permohonan kerakyatannya berjalan dengan mudah memandangkan datuknya mempunyai darah Basque yang juga salah satu wilayah besar di Sepanyol.
Tonggak pertahanan itu berhijrah dari Bilbao ke City pada Januari 2018 dengan rekod perpindahan sebanyak £57 juta (RM332.3 juta) dan berjaya membantu The Citizens menjulang tiga trofi Liga Perdana Inggeris.
Sepanyol kini memburu gelaran Euro ketiga dalam sejarah negara itu sejak memenangi edisi 2008 dan 2012. – AGENSI


Jadual padat bikin The Red Devils tumbang
Oleh MUHAMMAD HELMEE RAMLI

13 Mei 2021, 10:10 am
MANCHESTER – Pengurus Manchester United, Ole Gunnar Solskjaer menjadikan jadual padat sebagai alasan selepas pasukan itu tewas 1-2 kepada Leicester City pada aksi Liga Perdana Inggeris (EPL) di Old Trafford awal pagi semalam.
Pada perlawanan itu, beliau membuat 10 pertukaran dalam kesebelasan utama memandangkan United terpaksa beraksi empat perlawanan dalam tempoh seminggu.
Kekalahan United itu turut menyaksikan seteru setempat, Manchester City menjulang kejuaraan Liga Perdana dengan saingan musim ini berbaki tiga perlawanan.
“Kami bermula agak perlahan kerana pemain-pemain tidak memiliki masa mencukupi untuk melakukan persiapan. Keputusan yang mengecewakan, namun saya tetap gembira dengan aksi semua pemain.
“Mustahil untuk kami tampilkan aksi terbaik apabila perlu bermain secara berturut-turut. Sebab itu saya terpaksa buat banyak pertukaran untuk perlawanan ini,” luah Solskjaer.
Luke Thomas dan Caglar Soyuncu menjadi wira The Foxes apabila masing-masing menjaringkan satu gol manakala jaringan United dilakukan Mason Greenwood.

“Saya fikir kami sepatutnya mencipta lebih banyak peluang menjaringkan gol pada separuh masa kedua. Perlawanan sudah berakhir, jadi kami akan fokus pada aksi seterusnya,” ujar Solskjaer. – AGENSI


Dua beranak lemas ketika uji jet ski baru
Oleh ROHANA MOHD. NAWI

14 Mei 2021, 10:17 pm
BACHOK – Dua beranak dikhuatiri lemas selepas dipercayai terjatuh ketika mereka sedang menguji jet ski yang baru dibeli kelmarin di Sungai Pangkalan Baru di sini hari ini.
Kejadian pada pukul 5.30 petang itu disedari selepas mangsa, Mohd. Zalmizi Hashim, 37, dan anak bongsunya Mohd. Firas Naufal, 4, tidak muncul semula selepas menguji jet ski yang dibeli pada harga RM13,000.
Rakan mangsa, Mohd. Shariman Che Mazlan, 39, berkata, sebelum kejadian, mangsa ada menghubunginya untuk membantu menurunkan jet ski di sungai itu pada pukul 4.30 petang.
Katanya, pada ujian kali pertama, Mohd. Zalmizi membawa jet ski itu seorang diri sebelum mengambil anaknya untuk ujian pusingan kedua.
Mohd. Firas (kiri) dan Mohd. Zalmizi.
“Mereka tidak kembali selepas hampir 20 minit. Saya tidak sedap hati lalu turun mencarinya dengan sebuah lagi jet ski milik Mohd. Zalmizi.
“Selepas 500 meter mencari, saya melihat jet ski mangsa tersadai di kawasan pokok nipah bersama sepasang selipar. Saya mengesyaki mangsa sudah jatuh sebelum bergegas memaklumkan kejadian itu kepada keluarganya,” katanya ketika ditemui pemberita di lokasi kejadian sebentar tadi.

Sementara itu, Ketua Polis Daerah Bachok, Deputi Suprintendan Mohammad Ismail Jamaluddin ketika ditemui mengesahkan polis menerima laporan daripada keluarga mangsa kira-kira pukul 6 petang.
Katanya, sebaik menerima laporan, beliau bersama pegawai dan anggota bergegas ke tempat kejadian untuk menjalankan operasi mencari dan menyelamat (SAR) mangsa.
“Kita bersama Pasukan Bomba dan Angkatan Pertahanan Awam Malaysia terus menjalan SAR untuk mengesan mangsa.
“Bagaimanapun, kedua-dua mangsa masih belum ditemui,” katanya. – K! ONLINE


Israel terus bunuh rakyat Palestin
Oleh KOSMO!

14 Mei 2021, 9:36 pm
BAITULMUQADDIS- Dua penduduk Palestin terbunuh akibat tembakan Israel di Tebing Barat hari ini termasuk seorang yang didakwa cuba menikam askar Rejim Zionis.
Lebih 100 orang cedera dalam pertempuran di wilayah yang diduduki Israel itu setakat ini.
Rusuhan terbaru itu berlaku ketika Israel bertempur dengan pejuang Palestin di Gaza.
Tentera Israel berkata, pihaknya ‘meneutralkan’ penyerang yang cuba menikam seorang askar di sebuah pos tentera di Ofra, utara bandar Ramallah.
Kementerian Kesihatan Palestin mengesahkan kematian lelaki tersebut dan kematian lelaki kedua yang ditembak mati askar Israel dekat Jenin, Tebing Barat.
Pertubuhan Bulan Sabit Merah  berkata, pertempuran di berbilang lokasi di  Tebing Barat Hari ini menyebabkan lebih 100 orang cedera termasuk akibat terkena peluru getah dan gas pemedih mata.

Ketika pertempuran di Tebing Barat meningkat, konflik di Gaza berterusan sengit hari ini dengan tentera Rejim Zionis meneruskan kempen pengeboman sebagai membalas bedilan roket Palestin.
Sejak Isnin lalu, lebih 1,800 roket ditembak ke arah Israel oleh pergerakan Hamas, Jihad Islam dan kumpulan bersenjata Islam lain.
Israel bertindak balas dengan serangan udara dan bedilan artileri yang mengenai lebih 600 sasaran di Gaza. – AFP


Syarikat paip minyak AS bayar wang tebusan lebih RM20 juta kepada penggodam
Oleh KOSMO!

14 Mei 2021, 9:30 pm
WASHINGTON- Pengurusan saluran paip minyak utama Amerika Syarikat(AS),  Colonial Pipeline membayar wang tebusan hampir AS$5 juta (RM20.7 juta ) kepada kumpulan penjenayah Eropah Timur minggu lalu.
Kumpulan penjenayah itu menggodam sistem komputer  paip minyak terbesar di AS tersebut, menyebabkan operasinya lumpuh.
Sindiket itu meminta wang tebusan untuk Colonial Pipeline beroperasi semula.
Saluran berita Bloomberg News melaporkan bahawa Colonial Pipeline membayar wang tebusan itu beberapa jam selepas serangan siber berlaku Jumaat lalu.
Syarikat Alpharetta yang mengendalikan Colonial Pipeline berkata, pihaknya membayar wang tebusan itu dalam bentuk matawang maya yang tidak boleh dikesan.
Selepas menerima bayaran itu, mereka memberikan aplikasi penyahkod untuk memulihkan sistem komputer Colonial Pipeline.

Bagaimanapun, syarikat itu memilih menggunakan sistem sokongan sendiri ekoran penyahkod yang dihantar berfungsi dengan lembab.
Biro Siasatan Persekutuan (FBI) percaya serangan siber melumpuhkan itu dilakukan oleh kumpulan penjenayah Rusia dikenali sebagai Darkside.
Colonial Pipeline menyatakan bahawa pihaknya memulakan semula operasi petang Rabu lepas manakala menjelang pagi semalam semua perkhidmatannya kembali normal.- Agensi


Dikecam rentas negeri balik raya, Masya Masyitah kunci mulut
14 Mei 2021, 11:06 pm
PETALING JAYA – Penyanyi Masya Masyitah masih mengambil pendekatan mengunci mulut berhubung isu yang tular dalam laman sosial apabila tindakan merentas negeri pulang menyambut raya di Kulim, Kedah.
Usaha Kosmo! Online bagi mendapatkan penjelasan tentang berkenaan menerusi panggilan telefon dan pesanan mesej dalam WhatsApp juga tidak berbalas.
Bagaimanapun, penyanyi lagu Hapus itu ada mengemas kini satu status dalam InstaStorynya beberapa jam lalu dengan memuat naik sekeping gambar raya lama bersama sekeluarga memakai baju sedondon berwarna biru muda.
“Buat pengetahuan semua, ini gambar lama. Tahun ini saya dan keluarga pun tak ada ambil gambar raya.
“Jadi sebelum nak maki orang, tahu dulu cerita. Jangan tiba-tiba nak menyerang siap memaki ya. Terima kasih,” tulisnya.
Gambar berkenaan pernah dimuat naik Masya, 21, pada tahun 2019 ketika menyambut lebaran bersama keluarganya di kampung halaman.

Bagaimanapun, gambar berkenaan disalahertikan netizen yang berfikiran bahawa foto tersebut dirakam pada tahun ini selepas dijadikan imej paparan sebuah portal yang melaporkan berita tentang penyanyi itu yang dibenarkan merentas negeri untuk pulang beraya.
Semalam, sebuah portal melaporkan Masya berpeluang menyambut lebaran bersama keluarga tercinta di Kulim selepas diberi pelepasan selama empat hari sejak 10 Mei lalu.
Masya mendapat pelepasan pulang ke kampungnya dengan menggunakan tiket ibu bapanya sebagai pasangan jarak jauh.
Ibu Masya menetap di Kuala Lumpur bagi menemaninya semenjak dia mula bergelar artis, manakala bapa, abang dan dua adik lelakinya pula tinggal di Kulim.
Selepas berita tersebut diterbitkan, ramai netizen meluahkan rasa tidak puas hati dan menyifatkan penyanyi itu tidak bertanggungjawab kerana menggunakan tiket pasangan jarak jauh untuk ibu bapanya.
“Yang PJJ (pasangan jarak jauh) tu mak bapak kau. Apa kena mengena dengan kau. Mana boleh kau guna tiket rentas negeri atas alasan PJJ. Ah tak kira. Mohon #PDRMMalaysia ambil maklum. Ini kes kayangan ke apa?” soal seorang netizen. – K! ONLINE


Rentas daerah membeli-belah, lelaki dikompaun RM5,000
Oleh MOHD SYALMIZI HAMID

14 Mei 2021, 10:11 pm
BALIK PULAU – Dua lelaki masing-masing dikenakan kompaun sebanyak RM5,000 selepas didapati melakukan rentas daerah tanpa kebenaran bagi mengunjungi sebuah pusat beli-belah di Bayan Lepas di sini hari ini.
Menurut Ketua Polis Daerah Barat Daya, Superintendan A.A. Anbalagan, pihaknya mendapati alamat tempat tinggal lelaki berusia 26 dan 33 tahun itu adalah di daerah Timur Laut semasa melakukan pemeriksaan kira-kira pukul 3.20 petang.
“Mereka gagal mengemukakan dokumen kebenaran merentas daerah ketika diminta sebelum kompaun bernilai RM5,000 dikeluarkan masing-masing kepada mereka.
“Mereka didapati pergi ke pusat beli-belah itu untuk membeli-belah,” katanya kepada pemberita hari ini. – K! ONLINE


Misi kemanusiaan khas ke India dikuarantin 21 hari
Oleh SITI AMINAH MOHD YUSOF

14 Mei 2021, 10:47 pm
PETALING JAYA – Kementerian Kesihatan (KKM) melanjutkan tempoh kuarantin daripada 14 hari kepada 21 hari untuk semua penumpang Misi Bantuan Kemanusiaan dan Bencana (HADR) yang tiba dari India kelmarin.
Ketua Pengarah Kesihatan, Tan Sri Dr. Noor Hisham Abdullah berkata, perlanjutan juga dikenakan terhadap penumpang yang tiba melalui penerbangan penghantaran pulang ke tanah air semalam.
Beliau berkata, pada Selasa lalu kerajaan bersetuju membawa pulang rakyat Malaysia dari India menerusi misi HADR.
“Penerbangan berkenaan membawa pulang 132 orang (64 lelaki dan 68 perempuan) iaitu 117 orang rakyat Malaysia, lapan warga Brunei, empat warga Denmark, dua warga India dan seorang warga Indonesia.
“Mereka terdiri dari 92 orang dewasa dan 40 orang kanak-kanak. Misi ini hanya membawa pulang penumpang dengan keputusan ujian RT- PCR Covid-19 negatif sahaja,” katanya dalam kenyataan akhbar di sini hari ini.
Katanya, seramai 20 petugas iaitu 14 anak kapal, empat anggota KKM dan masing-masing seorang anggota dari Agensi Pengurusan Bencana Negara dan Kementerian Luar Negeri turut menyertai penerbangan tersebut.

Menurut Noor Hisham, mereka mengenakan kelengkapan peralatan perlindungan diri (PPE) penuh dan dibawa melalui laluan khas ke Unit Kecemasan Udara, Lapangan Terbang Antarabangsa Kuala Lumpur untuk menjalani saringan kesihatan.
“Didapati tiada penumpang yang mengalami gejala, namun mereka telah diambil calitan untuk ujian pengesanan Covid-19 bagi tindak balas berantai polimerase (Rt-PCR).
“Keputusan ujian yang diperoleh semalam menunjukkan tujuh dari 132 penumpang dikesan positif Covid-19 dengan kadar kepositifan 5.3 peratus.
Menurutnya, Mengambil kira penilaian risiko yang dijalankan maka KKM memutuskan untuk melanjutkan tempoh kuarantin wajib penumpang yang tiba dari India bagi misi HADR dan penumpang melalui penerbangan repatriasi kelmarin iaitu daripada 14 hari kepada 21 hari.
Mereka dikehendaki menjalani kuarantin wajib di stesen yang ditetapkan kerajaan di samping melakukan ujian makmal Rt-PCR.
“KKM akan memantau situasi ini dan akan membuat penilaian risiko untuk segera melihat keperluan memanjangkan tempoh kuarantin 14 hari kepada 21 hari bagi semua penumpang lain misalnya rakyat Malaysia yang tiba dari negara India.
“Sekatan sedia ada bagi penumpang bukan warganegara ke Malaysia dari India masih berkuat kuasa seperti biasa,” katanya.
Beliau menasihati rakyat agar memberi kerjasama dalam mengekang varian baharu dari India iaitu B.1.617 yang dilaporkan lebih pantas menular dan menyebabkan gejala lebih serius termasuk dalam kalangan individu berusia 50 tahun ke atas. – K! ONLINE


Situasi Covid-19 di Kuantan membimbangkan
Oleh ABDUL RASHID ABDUL RAHMAN

14 Mei 2021, 9:53 pm
KUANTAN – Langkah-langkah yang lebih ketat mungkin dilaksanakan di daerah ini sekiranya penularan wabak Covid-19 terus menunjukkan trend peningkatan.
Menteri Besar, Datuk Seri Wan Rosdy Wan Ismail berkata, situasi penularan pandemik Covid-19 di daerah ini membimbangkan yang menyaksikan ibu negeri itu merekodkan kes tertinggi di Pahang hari ini dengan 135 kes baharu selain kemunculan kluster baharu iaitu Kluster Menara Jalan Putra.
“Empat hari sebelumnya pun turut menunjukkan bilangan kes positif baharu yang tinggi di daerah Kuantan berbanding seluruh Pahang iaitu 38 kes daripada 77 kes pada 10 Mei; 40 kes daripada 85 kes pada 11 Mei; 39 kes daripada 63 kes pada 12 Mei dan 22 kes daripada 56 kes pada 13 Mei.
“Selain itu sudah terdapat empat lokaliti dalam daerah Kuantan yang dikenakan Perintah Kawalan Pergerakan Diperketatkan (PKPD) termasuk Taman Tanah Putih Baharu yang masih berkuatkuasa bermula 5 Mei sehingga 18 Mei,”katanya di sini hari ini.
Menurut Wan Rosdy, maklumat-maklumat yang diperolehi mengenai keadaan semasa pandemik Covid-19 di Kuantan sangat membimbangkan.
Katanya, berkali-kali saranan telah dikeluarkannya sebelum ini berhubung keperluan mematuhi nasihat dan garis panduan yang ditetapkan kerajaan namun wabak tersebut masih belum lagi reda

“Saya sekali lagi merayu agar rakyat Pahang khususnya penduduk Kuantan memastikan pematuhan sepenuhnya terhadap Prosedur Operasi Standard (SOP) oleh Majlis Keselamatan Negara (MKN) dan Kementerian Kesihatan Malaysia (KKM),”ujarnya. – K! ONLINE


Lelaki maut, SUV tergelincir masuk Sungai Golok
Oleh YATIMIN ABDULLAH

14 Mei 2021, 9:38 pm
RANTAU PANJANG – Mayat seorang lelaki yang dikhuatiri lemas ditemui selepas kereta yang dipandunya tergelincir ke dalam Sungai Golok di Kampung Lubok Gong di sini hari ini.
Difahamkan, kejadian berlaku kira-kira pukul 3.10 petang ketika mangsa yang berusia 50-an sedang memarkir kenderaan utiliti sukan (SUV) bernombor pendaftaran Thailand di tepi sungai itu.
Bagaimanapun, SUV tersebut tergelincir ke dalam Sungai Golok sebelum dihanyutkan arus deras dan terbenam di kawasan dasar.
Ketua Balai Bomba dan Penyelamat Rantau Panjang, Penolong Penguasa Bomba, Imran Ismail berkata, pihaknya menerima panggilan kecemasan pada pukul 3.16 petang.
Menurutnya, seramai 14 anggota bergegas ke lokasi untuk kerja-kerja mencari dan menyelamat (SAR) mangsa.
“Hasil bantuan penduduk yang membuat selaman telah menjumpai kenderaan tersebut di dasar sungai.

“Kenderaan itu kemudian ditarik secara bergotong-royong oleh penduduk kampung naik ke kawasan tebing Sungai Golok di sebelah negara jiran,” katanya ketika dihubungi Kosmo! hari ini.
Imran memberitahu, SUV itu dinaikkan di bahagian negara jiran ekoran tebingnya lebih landai berbanding di kawasan negara ini.
Katanya, mayat mangsa ditemui kira-kira 100 meter dari tempat kenderaannya dilaporkan terjunam ke dalam sungai.
Tambah Imran, mayat mangsa dibawa ke Hospital Golok untuk tindakan lanjut. – K! ONLINE


Empat beradik tidak sempat beraya dengan ibu
Oleh NUR SYAZWANA MANSOR

14 Mei 2021, 10:57 pm
SUNGAI PETANI – Hasrat empat beradik untuk beraya bersama ibu mereka tidak kesampaian apabila wanita itu meninggal dunia selepas 26 hari koma dipercayai akibat mengalami pendarahan dalam kepala.
Ibu mereka, Siti Khodijah Ab. Manaf, 32, dilaporkan meninggal dunia di Hospital Sultan Abdul Halim (HSAH) di sini pada pukul 2.50 pagi tadi.
Wanita terbabit meninggalkan empat anak yang masih kecil iaitu, Nur Alyaa Nadrah Qaisara Ab Salam, 8; Abdul Raqiz, 5; Abdul Wafiy, 4, dan Irfan Arshad, 2 yang kini dijaga nenek mereka, Rokiah Bahari, 68.
Ibu saudara mereka, Hafizah Ibrahim, 41, berkata, arwah yang juga anak keempat daripada lima beradik tiba-tiba pengsan pada pukul 4 pagi, 18 April lalu ketika hendak membancuh susu anaknya.
Hafizah berkata, sejak dirawat di HSAH arwah tidak sedarkan diri, namun menunjukkan perubahan apabila menggerakkan jari dan tangan kirinya.
“Kami harap dia sembuh dan kembali ke sisi anak-anak, namun hari ini kami dikejutkan dengan berita pemergiannya buat selama-lamanya,” katanya ketika ditemui di rumah ibu arwah di Kampung Teluk Wang, Sungai Pasir di sini hari ini.

Hafizah memberitahu, dia sempat membawa empat anak saudaranya ke pasar raya untuk membeli pakaian bagi sambutan Hari Raya Aidilfitri pada minggu lalu.
“Kami sekeluarga reda dengan apa yang berlaku terutama ketika dalam suasana hari raya kami kehilangan arwah,” katanya.
Tambahnya, kesemua anak arwah demam dan batuk pada hari raya pertama semalam disebabkan terlalu rindukan ibu mereka.
Difahamkan jenazah akan dibawa pulang ke rumah mereka di Kampung Teluk Wang di sini sebelum dikebumikan di Tanah Perkuburan Islam Kampung Teluk Wang sebaik sahaja selesai bedah siasat.
Dalam pada itu, Ketua Polis Daerah Kuala Muda, Asisten Komisioner Adzli Abu Shah mengesahkan berhubung kematian mangsa, namun masih menunggu laporan bedah siasat berkaitan punca kematian wanita berkenaan.
“Saya berharap tiada mana-mana pihak yang membuat sebarang spekulasi berhubung kejadian ini kerana siasatan sedang dilakukan,” jelasnya.
Arwah pada tahun lalu didakwa cedera selepas dipukul suaminya- K! ONLINE


Peluang Liverpool ke Liga Juara-Juara tampak cerah
Oleh KOSMO!

14 Mei 2021, 11:45 pm
MANCHESTER – Pengurus Liverpool, Jurgen Klopp optimis peluang untuk melayakkan diri ke pentas Liga Juara-Juara terbuka luas selepas merekodkan kemenangan 4-2 ke atas seteru tradisi, Manchester United di Stadium Old Trafford awal pagi tadi.
Gol-gol The Reds telah dijaringkan oleh Diogo Jota, Roberto Firmino (dua gol) dan Mohamed Salah sekali gus menghadiahkan kemenangan pertama buat Klopp di gelanggang keramat United itu sejak mengambil alih pasukan pada 2016.
Kata Klopp, anak-anak buahnya berhak mengutip tiga mata penuh berdasarkan prestasi cemerlang yang dipamerkan sepanjang 90 minit perlawanan.
“Kami berhak untuk menang pada perlawanan ini yang saya anggap memberi suntikan moral dalam memastikan perjuangan pemain untuk membantu pasukan layak ke Liga Juara-Juara masih terbuka.
“Secara matematiknya, kami perlu menang baki tiga perlawanan menentang West Brom, Burnley dan Crystal Palace yang boleh memberi cabaran tersendiri jika pasukan tidak fokus.
“Apa yang pasti, saya berpuas hati dengan apa yang pasukan pamerkan selain semua pemain memberi komitmen penuh khususnya Roberto Firmino yang saya anggap bermain cukup cemerlang kali ini,” katanya.

Liverpool kini di kedudukan kelima liga dengan mengumpul 60 mata selepas mengharungi 35 perlawanan dengan empat mata dibezakan dengan pasukan Chelsea di kedudukan keempat liga. – AGENSI


Dua pesakit Covid-19 mati selepas polis tahan ambulans
Oleh KOSMO!

14 Mei 2021, 9:15 pm
VIJAYAWADA, INDIA – Dua pesakit Covid-19 dilaporkan meninggal dunia apabila ambulans-ambulans yang membawa mereka tidak dibenarkan melalui Plaza Tol Pullur di sempadan negeri Andhra Pradesh-Telangana di daerah Kurnool pagi tadi, lapor akhbar Times of India
Kedua-dua pesakit yang dilaporkan dalam keadaan serius, dibawa ke Hyderabad apabila polis Telangana menahan dan menyatakan bahawa mereka tidak mempunyai kebenaran memasuki negeri itu.
Kelewatan dalam mendapatkan rawatan menyebabkan kematian mereka.
Setakat ini, hampir 20 ambulans yang dalam perjalanan ke Hyderabad ditahan berjam-jam di plaza tol tersebut.
Di sebalik rayuan oleh anggota keluarga pesakit, polis Telangana tidak membenarkan ambulans-ambulans memasuki negeri itu.
“Kami sedang membawa suami saya ke Hyderabad bagi mendapatkan rawatan kecemasan.

“Dia bernafas menggunakan mesin ventilator dan amat memerlukan rawatan segera.
“Saya meminta mereka membenarkan kami tetapi mereka (polis Telangana) tidak mahu memberi kebenaran memasuki negeri itu,” kata seorang wanita.
Keluarga wanita itu berkata, mereka menempah katil di sebuah hospital swasta untuk pesakit tersebut tetapi polis enggan menerima alasan itu. – Agensi